Атамбоев қирғиз-ўзбек чегараси тўғрисидаги қонунни имзолади\nҚирғизистон президенти Алмазбек Атамбоев умумий узунлиги 1 280 километрни ташкил қилувчи қирғиз-ўзбек давлат чегараларининг 85 фоизини демаркацияланишини кўзда тутувчи қонунни имзолади.\n2 октябрь куни имзоланган қонунга кўра, икки республика ўртасидаги 1 170 километрдан зиёд чегара эндиликда тўлалигича аниқлаштирилиб олинди.\nМарказий Осиёдаги мазкур икки давлат ўртасидаги чегаралар билан боғлиқ масала Совет Иттифоқи тарқалиб кетиб бу республикалар мустақилликка эришган 1991 йилдан бери йирик муаммо сифатида кўриб келинарди. Чегаралар яқинида турли можаролар юз бериб, бу низолар айрим ҳолларда отишма ва зўравонликларга айланиб кетган пайтлар ҳам бўлган.\nЎзбекистонни 27 йил бошқарган Ислом Каримовнинг ўтган йили вафотидан сўнг вазият яхши томонга ўзгара бошланди. Каримов ўрнига келган президент Шавкат Мирзиёев Ўзбекистоннинг ташқи сиёсатида қўшнилар билан муносабатларни яхшилаш устивор йўналиш эканлиги ҳақида баёнот берди.\nЧегаранинг 85 фоизини делимитация қилиш тўғрисидаги ҳужжат 5 сентябрь куни Мирзиёевнинг Қирғизистонга давлат ташрифи чоғида имзоланган эди. Қирғизистон парламенти Шартномани 28 сентябрь куни ратификация қилди. Айни дамда Қирғизистон ҳудудидидаги Ўзбекистонга тегишли Сўх ва Шоҳимардон эксклавлари ва Ўзбекистон ҳудудидаги Қирғизистоннинг Барак эксклави атрофидаги ҳудудлар баҳсли участкалар сифатида кўрилади.


Исломиятда совда-сотиқ. – Самарқанд – Ер юзининг сайқалидир…\nBo'lim: Исломиятда совда-сотиқ.\nИсломиятда савдо-сотиқнинг, яъни олиб сотишнинг саҳиҳ ва ҳалол бўлиши жуда муҳим масала бўлиб, унга ниҳоятда аҳамиятли ўрин берилади. Шу сабаб биз блогимизда бу масалага алоҳида бўлим ажратдик. Бу бўлимда савдо-сотиқ масалалрига исломий ҳуқуқий фатволарни қўйиб борамиз.\nФосид ва ботил сотиш ва олиш масаласи.\n28/10/2013 28/10/2013 admin\nФосид сотиш ва олиш(савдо-сотиқ). Сотиладиган мол(нарса)нинг асли динга уйғун бўлиб, бироқ сифати динга уйғун бўлмаган савдо-сотиқлар фосид сотиш ва олиш бўлади. Бундай савдо-сотиқ жоиз эмас, ҳаромдир, катта гуноҳдир. Сотиладиган ёки сотиб олинадиган молнинг асли ҳам, сифати ҳам динга уйғун бўлмаса, бундай савдо ботил бўлади, яъни бундай савдо –сотиқ мумкин эмас. Фосид савдо-сотиққа бир неча мисоллар келтирамиз: 1. Масалан, бирор кишида оладигани бўлиб, унга уйини берса-да, “Бунда ҳақ тўламасдан ўтиравер” дейилса, бу фосид бўлади. Чунки берилаётган уй динга уйғун бўлиб, унинг у кишидан оладиганини олмасдан уйнинг ҳақсиз беришлиши динга уйғун эмасдир.…\nИсломиятда совда-сотиқ., Туркия дафтари.


Ўзбекистонда "Ҳақиқат ва тараққиёт"социал-демократик партиясини тузиш ташаббускорлардан бири, "Адабиёт" газетаси бош муҳаррири, 61 ёшли Бахтиёр Каримда коронавирус аниқланган.\nБахтиёр Карим 26 июнь куни "сиёсий мақсадларда" карантинда ушлаб турилгани, карантин давомида касаллик юқтиришидан хавотирда эканини айтганди.\nЯнги партия тузиш ташаббусчиларидан яна бири, иқтисодчи олим Хидирназар Аллақулов 26 июнь куни Бахтиёр Каримнинг карантинда муддатидан ортиқ ушлаб турилиши унинг сиёсий фаолияти билан боғлиқ, деган фикрни билдирганди.\nБахтиёр Карим муҳаррирлик қилаётган “Адабиёт” газетаси ташкил топганига шу кунларда уч йил тўлди. Газетхонлар фикрича, "Адабиёт" ҳур фикр минбарига айланишга улгурди. Газета расмий матбуот ҳатто номини тилга олишга қўрқадиган муаллифлардан буюртма асосида таҳлилий мақолалар қабул қилиб чоп эта бошлади.\n“Албатта, бу юқорига ёқмасди, айниқса Хайриддин Султон жанобларига. Шунинг учун улар 2018 йили газетанинг бир сонини мусодара қилдилар. Тошкент босмахоналари шартнома тузмай қўйгач, ноилож вилоятларга бориб газетани чоп этишга мажбур бўляпман”, деди Бахтиёр Карим.


Ўзбекистонда FEI World Jumping Challenge Final турнири бўлиб ўтади | Uzbekistan Today\nБош саҳифа / Рукн архиви / Ўзбекистонда FEI World Jumping Challenge Final ту...\nКонкуру (тўсиқлар устидан сакраш) бўйича ўтказиладиган FEI World Jumping Challenge Final мусобақаси илк маротаба Осиё қитъасида ўтказилади.\nСентябрь ойида ватанимизга от спорти намояндалари ташриф буюради. Турнир Тошкент вилоятининг Бўстонлиқ туманида жойлашган “Аллюр” от спорти клубида ўтказилиши кутилмоқда. Ташкилотчилар тадбирга кириш бепул эканлигини маълум қилишди.\nFEI World Jumping Challenge турнири 2001 йилда Германиянинг “PSI” компанияси томонидан ташкил этилган. Мазкур мусобақанинг финали ҳар доим анъанавий равишда Европа мамлакатларида ўтказилган. Кейинчалик 2008 ва 2009 йилларда финал мусобақалари Америка қитъасига кўчирилган. 2014 йилда эса мусобақа ўтказиш ҳуқуқи Африка қитъасига берилган эди.


ТАДБИРКОРЛАР САФИ КЕНГАЙМОҚДА\nШаҳримизда 2018 йилнинг 1 август ҳолатига давлат рўйхатидан ўтган тадбиркорлик субъектларининг умумий сони 6462 тани ташкил этди.\nАйни соҳага қаратилаётган эътибор, яратилаётган имтиёз ва имкониятлар хусусий бизнесини йўлга қўйишни мақсад қилган тадбиркорларни ташаббускорликка ундамоқда. Хусусий тадбиркорлигини йўлга қўйиб, ўз сармоясини кўпайтиришга ҳаракат қилаётган ишбилармонлар томонидан амалга оширилаётган ташаббуслар натижасида жорий йилнинг январь—июль ойларида 766 та тадбиркорлик субъекти ташкил этилди. Бугунги кунда 6101 та тадбиркорлик субъекти фаолият кўрсатмоқда.\nТаҳлилларга кўра, янги ташкил этилган тадбиркорлик субъектларининг асосий қисми, яъни 148 таси қурилиш, 148 таси савдо, 138 таси саноат, 127 таси турар жой ва умумий овқатланиш бўйича хизматлар соҳасига тўғри келмоқда. Шунингдек, янги ташкил этилган тадбиркорлик субъектларининг 28 таси соғлиқни сақлаш ва ижтимоий хизматлар кўрсатиш, 27 таси юк ташиш ташиш ва сақлаш, 26 таси қишлоқ, ўрмон ва балиқ хўжалиги, 23 таси ахборот ва алоқа соҳаларида фаолият бошлаган. Бундан ташқари, 101 та бошқа турдаги соҳалар бўйича ҳам тадбиркорлик фаолияти йўлга қўйилди.\nШу ўринда таъкидлаб ўтиш жоизки, 1 август ҳолатига давлат рўйхатидан ўтган хорижий инвестициялар ва сармоялар иштирокидаги корхоналар умумий сони 185 тага етди. Уларнинг 181 таси фаолият кўрсатмоқда. Оилавий корхоналар бўйича ҳам сезиларли ўсиш кузатилган. Шаҳарда жорий йил 1 август ҳолатига давлат рўйхатидан ўтган оилавий корхоналарнинг умумий сони 719 тани, уларнинг фаолият кўрсатаётгани эса 697 тани ташкил этмоқда.\nМазкур рақамларнинг энг муҳим жиҳати шундаки, 2018 йил ташкил этилган ушбу тадбиркорлик субъектларида 3594 нафар киши доимий иш ўрнига эга бўлди. Демак, жорий йилда салкам 4 мингга яқин хонадоннинг ижтимоий-иқтисодий фаровонлиги таъминланди.\nМуаллиф: Эркин АБДУРАҲИМОВ, шаҳар статистика бўлими бош мутахассиси\n31.08.2018 248 № 68 Иқтисодиёт


18:36 / 28.09.2020 | Nigora | 3493\nАссалому алайкум! Эшитган бўлишингиз мумкин, психолог Азиза Ташходжаева шукрона дафтари ёзиш ҳақида аудиолар телеграмда тарқалди. Унга кўра Аллоҳга шукр қилиб, шуни дафтарга Аллоҳим берган уйинга шукр, сабаби ниманидир деб кўрсатиб ёзиш керак экан. Шу динимизга канчалик тўғри келади? Ширк келтириш эмасми?\n– Ва алайкум ассалом! Ҳамма нарсани ҳам ширк деявериш керак эмас. Биз у аёлни фаолияти билан тўлиқ таниш эмасмиз. Биз психология фани билан яхши танишиб чиқдик. Ҳар бир ўлканинг психология таълимоти ўз динига боғланган шаклда ўргатилар экан. Масалан хитойликлар буддавий динига боғлаб, ҳиндистонликлар кришна ва шу каби бутларга боғлаб, европа насронийлик динига боғлаб, Америка ва Канада каби мамлакатлар Таврот ва Забурга боғлаб ўргатишар экан. Буларнинг барчасида фойда борлиги билан биргаликда минг афсуски ширкка чақирувчи фалсафа ҳам бор экан. Алҳамдулиллаҳ ёшлигидан динни маҳкам ушлаб, кейин фалсафа фанини ўқиганлар ҳам бор экан. Улар қайси ўринда иймон эътиқодга зид ҳолатлар борлигини ажратиша олишар эканлар. Шундай инсонлардан ўқисангиз майли. Чунки ҳикмат мўминнинг йўқотган нарсаси, қаерда бўлса ҳам олишга энг ҳақли инсон ҳисобланади. Қолаверса чуқур эътибор қаратсак улар бу фалсафани Қуръон ва ҳадисдан олганликлари намоён бўлмоқда. Улар буни изҳор қилмаслик мақсадида уларга турлича атамалар ва чалғитиш учун кўплаб фалсафаларни тиқиштиришар экан. Сиз психологияни ҳам ўқинг, Ислом ақийда ва фалсафасига тегишли фанни ҳам ўқинг. Валлоҳу аълам!


Россияда муҳожирларни депортация қилиш учун маблағ йўқлигига шикоят қилинди\n20:12 / 14.12.2016\nРоссия ички ишлар вазири Владимир Колокольцев депортация қилиниши керак бўлган муҳожирлар учун махсус муассасалар тўлиб-тошиб кетганини маълум қилди, деб хабар бермоқда РИА “Новости” ахборот агентлиги.\nУнинг айтишича, бу ҳолат муҳожирларни депортация қилиш учун ажратиладиган бюджет маблағларининг етишмаётгани билан боғланган. Вазир бу ҳақда Федерация кенгашидаги нутқида маълум қилди.\nСуд нозирлари федерал хизматига ажратилган 100 млн рубль 4 минг 428 хорижликдан 1 минг 650 нафарини, яъни учдан бир қисминигина Россиядан чиқариб юборишга етган.\nКолокольцев бу муассасаларнинг ҳолати уларда одамларни сақлаб туриш учун қониқарли даражада эмаслигини айтди.\nФедерация кенгаши спикери Валентина Матвиенко депортацияни ҳудудларга хорижий ишчиларга меҳнат патентларини сотишдан олинадиган даромадлардан фоиз ажратиш ҳисобига молиялаштиришни таклиф қилди.\n"Миграция марказлари тўлиб-тошган, ноқонуний муҳожирлардан баъзилари уларда курортлардаги каби ярим йиллаб қолмоқда", деб айтган Матвиенко ва қонунбузарларнинг миграция марказларида қолиши муддатини чеклашни муҳокама қилиш кераклигини таклиф қилган.\nРоссия муҳожирлар депортация


Добавлено: 10.08.2016, 13:27\n“Мен бугун бахтиёрман. Ажал оғзидан қайтган, дўзах азобини тотган, хаёлнинг энг пучмоқ жойларида кўнгилсизликлар ва даҳшатлар ичра яшашган бир бахтсиз аёл бугун жуда масъудман. Уч болам, эрим, яқинларим бағрида, улар билан яна бирга яшашимдан чексиз хурсандман.\nГарчи менга “Сен саратонга чалингансан”, дейишмаса ҳам уларнинг юмшоқ муомаласи, ширинсуханлиги, ўта эҳтиёткорлик билан суҳбатлашиши, умр шамчироғи сўнаётган одам билан бўладиган муносабатни эслатарди. Бу эса баттар юракни эзади. Ундан кўра калтаклашса бу қадар оғринмасдим.\n“Мен — саратонман. Саратон — бедаво дард. Энди менинг ўлишим аниқ. Мен ўлсам, болаларимнинг ҳоли нима кечади? Эрим кимга уйланади? Ўгай она болаларимни қай кўйга солади?”\n“Қанча умрим қолган? Шифокор буни эримга айтгандир? Эримдан сўрасам айтармикан? Нималарни ўйлаб юрган экан? Эҳтимол, менга ачинаётгандир? Балки, ўлимдан кейин кимга уйланишини режа қилиб юргандир?”


Бўғилган “қиролича”, енгил вазнда янги гегемон пайдо бўлди – UFC 269 турнири якунланди | Qalampir.uz\nБўғилган “қиролича”, енгил вазнда янги гегемон пайдо бўлди – UFC 269 турнири якунланди\nСпорт\t12 Декабрь 2021 11:23 5164\nБугун, 12 декабрь куни АҚШнинг Лас-Вегас шаҳридаги “T-Mobile arena”да UFC 269 турнири ўтказилди. Оқшомнинг асосий жангида енгил вазн тоифасида Жаҳон чемпиони, бразилиялик Чарльз Оливейра (32-8) дивизионнинг биринчи рақамли жангчиси америкалик Дастин Порьени (28-7) мағлуб этди ва ўз унвонини сақлаб қолди.\nБеллашунинг 3-раундида Оливейра рақибини бўғиб олди, Порье эса жангни давом эттирмасликка қарор қилди. Ушбу жангга қадар Чарльз Оливейра кетма-кет тўққизта жангда ғалаба қозонган эди. Катта эҳтимол билан бразилияликнинг навбатдаги жангини Жастин Гэтжига (23-3) қарши ўтказади.\nЯна бир чемпионлик жанги аёллар ўртасида ярим енгил вазн тоифасининг мутлақ чемпиони, UFC қироличаси бразилиялик Аманда Нуньес (21-5) ва америкалик Жулианна Пенья (14-4) иштирокида бўлиб ўтди. Йил сенсацияси сифатида қабул қилинган баҳснинг иккинчи раундида Пенья Нуньесни бўғиш услуби билан мағлубиятга учратди. Унга қадар эса бир нечта кучли зарбалар йўллаб, мувозанатдан чиқаришга ҳам улгурган эди.\nШу тариқа, 33 ёшли Аманда 2015 йилдан буён илк бор UFC’да мағлуб бўлди, 32 ёшли Жулианна эса ярим енгил вазн тоифасининг янги чемпионига айланди.\nМаълумот учун, UFC 269 жорий йилнинг энг сўнгги катта турнири эди. UFC 270 мусобақаси эса 2022 йилнинг 24 январь куни ўтказилади ва марказий жангда супероғир вазн тоифаси чемпиони Френсис Нганну (16-3) ҳамда вақтинчалик чемпиони Сирил Ган (10-0) ўзаро баҳс олиб боради.\nПорье UFC 269 Нганну Оливейра Пенья Нуньес Ган\n16 Январь 18:38 63371\n18 Январь 15:46 40467\n17 Январь 20:39 29524\n17 Январь 11:07 26618


САЛОМАТЛИК: Саломатликни сақлаш ҳамда ҳар турли касалликларнинг олдини олишда бадантарбия ва ҳаракатдан яхши восита йўқ – Uzbekistan Taekwondo WT Association\nСАЛОМАТЛИК: Саломатликни сақлаш ҳамда ҳар турли касалликларнинг олдини олишда бадантарбия ва ҳаракатдан яхши восита йўқ\nBy Taekwondo17.09.2020 No Comments\nЭРТАЛАБКИ БАДАНТАРБИЯ – ТАНАМИЗНИНГ НОНУШТАСИ\nУйқудан кўзини очиб, ўзини ланж ва кайфиятсиз хис этиш кўпчиликка хос муаммо. Бу уйқуга тўймаслик, уйқу эхтиёжининг етарлича қондирилмаслигидан келиб чиқади. Жамиятда фаол инсон кам ухлашга мажбур, ягона чора эса ноқулайликни бартараф этиш. Эрталабки бадантарбия бу борадаги оқилона қарордир. Айниқса, коронавирус пандемиясини олдини олишда бу янада аҳамиятли.\nХўш, бадантарбияни нимадан бошлаймиз? Андижон вилояти Бош тиббий меҳнат экспертиза комиссияси раиси Ойбек Остоновга айни шу савол билан мурожаат қилдик.\n-Аввало бу ўзингиз, соғлиғингиз учун кераклилигини хис этинг. Уйқингизни имкон қадар тартибга келтиринг, кечки уйқуга барвақт ётсангиз, эрталабки бадантарбия учун куч топасиз. Дангасалик қилманг. Бадантарбия доимий равишда, ҳар куни амалга оширилгандагина фойдасини кўрсатади. Агар шу пайтгача бадантарбия билан умуман шуғулланмаган бўлсангиз, аста-секинликка риоя қилинг. Илк кунлар учун тўшакда, ётган ҳолингизда машқлар бажаринг. Уйқудан уйғонган заҳотингиз машқ қилишни бошламанг. Организм янги кунга киришиб олиши учун 10-15 дақиқа имкон беринг.\nБадантарбия нонуштадан аввал бажарилишини унуманг, акс ҳолда кўнгил айниши, безовта қилиши мумкин. Бадантарбиягача бўлган 10-15 дақиқа давомида душ қабул қилишингиз, майин мусиқа тинглашингиз мумкин. Ёки вақтингизни бошқача режалаштирган ҳолда нонуштадан 30 дақиқа ўтгач, машқларни бошланг.\n5-10 та оддий машқларнинг ҳар бирини 7-10 мартадан такрорланг. Машқлар шошмасдан, нозиклик билан, хотиржамликда бажарилади. Кийимингиз ҳам қулай бўлсин. Оёғингизга пойабзал киймасдан, ялангоёқ турганингиз маъқул. Иложи борича очиқ ҳавода амалга оширишга ҳаракат қилинг. Бу фойдани икки хисса кўпайтиради. Агар ташқарига чиқишнинг имкони бўлмаса, эшик, деразаларни очиб, хона ичини елвизак қилиб қўйинг. Дарвоқъе, мусиқа садолари остида бажарилган машқлар самарани янада оширади.\nМашқларда аниқ қолип мавжуд эмас. Эгилинг, кўприк хосил қилинг, ўтириб туринг, бошингизни айлантиринг, югуринг, қўлингизни тамонлар бўйлаб ҳаракатлантиринг – фарқи йўқ. Эрталабки бадантарбиянинг бош қоидаси ҳам шу – енгиллик ва қисқалик. Асосийси, ўзингизга ёққан машқни кўпроқ такрорланг. Тезкор ҳаракатлар, мураккаб машқлар билан бўғимларни зўриқтириб қўйманг. Ахир сиз спортсменликка эмас, соғломликка даъвогарсиз.\nOldingi xabarШифокор Дилфуза Камолова маслаҳати: Неча ёшдасиз? Айтишга шошилманг!!!\nKeyingi maqolaШифокор маслаҳати: Витаминни табиий манбадан олинг! Умумий амалиёт шифокори Субҳинисо ЭРГАШЕВА маслаҳати.\n«Бу кун тарихда». Бир йил олдин «Russia Open» мусобақасида Ўзбекистон терма жамоаси 8та медални қўлга киритганди 29.09.2020\nБутунжаҳон таэквондо ассоциацияси Африка қитъаси президенти вафот этди 28.09.2020


Арруабаррена: «Азиз Ғаниев ва Аҳмад Халил эртанги ўйинга тайёр»\nЭртага, 10 февраль куни Осиё Чемпионлар Лигаси гуруҳ босқичи 1-турида «Пахтакор» ўз майдонида БААнинг «Шабоб Ал-Аҳли» клубини қабул қилади. Ушбу ўйиндан олдинги матбуот анжуманида меҳмонлар бош мураббийи Родольфо Арруабаррена қуйидаги фикрларни билдириб ўтди.\n«Хайрли кун. Биз ушбу ўйинга яхши тайёргарлик кўрдик. «Пахтакор» – яхши жамоа. Улар бу мусобақада қандай ўйнашни яхши билишади, кўплаб футболчилар миллий жамоада ҳам ҳаракат қилишади. Айрим ўйинчиларни «Насаф»га қарши ўйинлар орқали ҳам яхши биламиз. Эртага қизиқарли ўйин бўлади, деб ўйлайман.\n«Пахтакор»ни ўртоқлик ўйинлари орқали кузатдик. Жамоанинг ўйин фалсафаси ўтган йилгидан кескин ўзгариб кетмаган. Кўп нарса баҳснинг қандай кечишига ҳам боғлиқ. Умид қиламанки, эртага об-ҳаво билан боғлиқ муаммоларга учрамаймиз.\n«Ан-Наср» билан «Насаф»га қарши ўйнаганимизда иккала баҳсда ёш ўйинчиларни майдонга туширганмиз. У жамоа билан асосий эътиборни чемпионатга қаратган эдик.\nАҳмад Халил ва Азиз Ғаниев ўйинга тайёр. Ғаниев ҳақида гапирадиган бўлсам, уни «Насаф»даги ва миллий жамоадаги ўйинлари орқали яхши биламан. Лекин унинг жамоамизга кўникиб кетиши учун вақт керак», – деб мураббийнинг сўзларини келтиради Tribuna.uz мухбири.


ЎзА - Тежамкор ва экологик хавфсиз\n20.08.2015 19:22 Чоп этиш версияси\nТежамкор ва экологик хавфсиз\nПрезидентимиз Ислом Каримов ташаббуси билан ташкил этилган “Ангрен” махсус индустриал зонасига сармоядорларнинг қизиқиши тобора ортиб бораётгани самарасида Оҳангарон воҳаси тараққиёт ва имкониятлар заминига айланмоқда.\nЭлектротехника, кимё ва нефть-кимё, фармацевтика, замонавий қурилиш маҳсулотлари ишлаб чиқариш каби қатор тармоқ ва йўналишлар билан бирга кончилик саноатида ҳам фаол инвестиция муҳити яратилди. Мавжуд ресурслардан комплекс ва самарали фойдаланилди, ишлар пухта ишланган лойиҳа асосида амалга оширилиб, аҳолининг кундалик ҳаётига ярайдиган товарлар ишлаб чиқариш йўлга қўйилди.\n“Ўзбеккўмир” очиқ акциядорлик жамиятидан қиёс. Маълумки, мазкур корхона таркибидаги конлардан жуда катта миқдорда кўмир қазиб олинади. Лекин бу жараёнда пайдо бўладиган кукундан шу пайтга қадар фойдаланилмаган.\nИндустриал зона ҳудудида ташкил этилган “Jun long industrial” Ўзбекистон – Хитой қўшма корхонаси ана шу хомашёдан кўмир брикети ишлаб чиқаришни ўзлаштирди.\n2013 йилда 3,2 миллион долларлик сармоя эвазига иш бошлаган мазкур корхонада 70 га яқин ишчи-хизматчи меҳнат қилмоқда. Уларнинг 40 фоизи касб-ҳунар коллежини битирган ёш мутахассислардир.\n– Шаҳримиздаги политехника касб-ҳунар коллежини битириб, шу ерда иш бошладим, – дейди Исмоил Имомназаров. – Ўзимга ҳар томонлама қулай иш топганимдан, қишнинг совуқ кунларида мамлакатимиз аҳолисини етарли даражада ёқилғи билан таъминлашга оз бўлса-да, ҳисса қўшаётганимдан хурсандман.\nКунига 150 тонна кукунни қайта ишлаб, 90 тоннагача кўмир брикети тайёрлаш қувватига эга мазкур корхонада ўтган йили 200 миллион сўмликдан зиёд маҳсулот ишлаб чиқарилди.\n– Кўмир брикети асосан цилиндр ҳамда чўзинчоқсимон шаклда тайёрланади, – дейди “Jun long industrial”нинг ишлаб чиқариш бўлим бошлиғи Саминжон Маҳкамов. – Бу маҳсулот анъанавий кўмирдан ёқиш ва иситишда анча қулайлиги, атроф-муҳитга таъсирининг камлиги, муайян ҳароратни ўзида узоқ вақт сақлаб туриши билан ажралиб туради.\nЎтган йили пойтахтимизда ўтказилган VIII Халқаро саноат ярмаркаси ва Кооперация биржасида ушбу корхона вакиллари ҳам иштирок этиб, турли иқтисодий ва ижтимоий муассасалар билан ўттизга яқин шартнома имзолади. Шунинг ҳисобидан кўмир брикети ишлаб чиқариш ҳажми яна 30-40 фоизга ортади, янги иш ўринлари яратилади.


Бельгиядаги аэропортда ёнғин содир бўлди — Teleradio.uz\nБельгиядаги аэропортда ёнғин содир бўлди\nПайшанбага ўтар кечаси Бельгиядаги Леж аэропортида ёнғин содир бўлди, деб хабар берди маҳаллий “Tele Liege” ахборот манбаси.\nМаълумотда айтилишича, “Aeroservices” компаниясининг аэропортдаги самолётларга хизмат кўрсатувчи биносида ёнғин чиққан. Аэропортнинг расмий вакили Кристиан Делкурнинг сўзларига кўра, уч йўналишдаги парвоз амалиёти бошқа аэропортларга кўчирилган. Лекин аэропорт иши бутунлай тўхтатилмаган.\nТонгга яқин ўт ўчирувчилар ёнғинни бартараф қилишга муваффақ бўлган. Аэропорт ходимларидан ҳеч кимга зарар етмагани, ёнғин бино ичида бўлиши мумкин бўлган кичик самолётлардан ташқари йирик авиалайнерларга дахл қилмаганини, лекин анчагина моддий зарар кўрилганини маълум қилинган.


Россия Мудофаа вазирлиги: ИШИДнинг 12 объектига авиазарбалар берилди\n17:56 / 01.10.2015\nРоссия авиацияси бир кун давомида Суриядаги амалиётларда ИШИДнинг 12та объектини бомбардимон қилди. Бу ҳақда Мудофаа вазирлиги вакили Игор Конашенков маълумот берди.\n“Кундузги вақтда ИШИДнинг саккизта объекти бўйлаб 20дан зиёд парвозлар амалга оширилди. Уларда чуқур модернизациядан ўтган Су-24, Су-24М ва Су-25 самолётлари иштирок этди. Тунги зарбалар вақтида эса ИШИДнинг яна тўртта объекти нишонга олинди”, - деди у.\nУнинг сўзларига кўра, зарбалар чоғида Ар-Рафана туманидаги снарядлар тайёрловчи кичик заводлар ва омборхоналар, Идлиб туманидаги аслаҳалар омбори, шунингдек, Ҳама туманидаги жангариларнинг қўмондонлик пункти йўқ қилинган.\nКонашенков фуқаролик инфратузилмалари, айниқса тинч аҳоли вакиллари бўлиши эҳтимоли мавжуд биноларга авиазарбалар берилмаганини алоҳида қайд этиб ўтди. Тинч аҳоли вакилларининг қурбон бўлишига йўл қўймаслик мақсадида авиазарбалар синчковлик билан ўтказилган разведкалардан сўнг берилган.


Тадбиркорлар учун интерактив хизмат: текширувлар ҳақида Telegram-бот орқали бепул маълумот олинг! - Terabayt.Uz\nКейинги пайтларда Ўзбекистондаги турли муассасалар Telegram мессенжерининг имкониятларидан кенг фойдаланиб, аҳоли учун қулайликлар яратишмоқда. Масалан, куни кеча хорижга чиқишга «тақиқ» бор-йўқлигини Telegram-бот орқали текшириш усули ҳақида ёзган эдик.\nБизнес-омбудсман томонидан тадбиркорлар учун янги интерактив хизмат ишлаб чиқилди. У орқали тадбиркорлик субъектлари ўтказилаётган текширув ҳақидаги ахборотни олиш имкониятига эга. Ушбу хизматлар барча фойдаланувчиларга бепул шаклда амалга оширилади.\nМазкур хизматдан фойдаланиш учун Telegram’даги @tekshiruvinfo_bot орқали корхона СТИРни сўров шаклида юбориш кифоя.\n«Tekshiruv info bot» қўлланмаси:\n1. «@tekshiruvinfo_bot» манзили бўйича топинг ва «Старт» тугмачасини босинг.\n2. «Biznez info» каналига ушбу манзил орқали қўшилинг, каналга аъзо бўлинмаса бот ишга тушмайди.\n3. Корхона СТИР (ИНН) рақамини ботга юборинг ва текширув ҳақида тўлиқ маълумотга эга бўлинг.\n«Тадбиркор ўзида ўтказилиши мумкин бўлган текширишни билишга ҳақли», дейди бизнес-омбудсман Д.Касимов.\n#Telegram #Telegram Desktop #иловалар #маслаҳат #мессенжер #Ўзбекистон #Telegram X


Маош ва пенсияларнинг оширилиши турмуш тарзини яхшилайдими?\n01 декабр 2020, Тошкент вақти: 02:09\nОзодликнинг навбатдаги Баҳс майдонида "15 августдан бошлаб иш ҳақи, пенсия, стипендия ва нафақа тўловларининг 15 фоизга оширилиши ўзбекистонликлар турмуш тарзини яхшилайдими ёки баттар қиладими?" мавзусида мунозара юритилди. Ҳукуматнинг бу тадбирини қўллаб-қувватловчи ва уни танқид қилувчи муштарийлар баҳслашди.\n11 июл куни Ўзбекистон президенти "Энг кам иш ҳақи, пенсия, стипендия ва нафақа тўловларини ошириш тўғрисида"ги фармонга имзо чекди.\nФармонга мувофиқ¸ 2013 йил 15 августдан энг кам иш ҳақи 15 фоизга ошиб, 91 530 сўм миқдорида қилиб белгиланди. Ёш бўйича пенсия қийматининг 179 020 сўм ва ёшлигидан ногиронларга бериладиган нафақа пуллари миқдорининг эса 155 670 сўмга ўзгариши кутилмоқда. Ҳужжатга мувофиқ, бюджет ташкилотлари ишчилари ойликлари 1,15 баробарига ошиши керак.\nАйни пайтда ҳар йили икки марта ошириладиган маош, пенсия, нафақа ва стипендиялар ўзбекистонликлар турмуш тарзига акс таъсир қилаётгани ҳам айтилади.\nКўплаган ўзбекистонликларнинг айтишларича, деярли бир ой олдин эълон қилинган 15 фоизлик оширишлар ҳали бюджет ташкилоти ишчилари ва пенсионерлар қўлига етмай туриб, нарх-наво ҳукумат белгилаган 15 фоиздан баландроққа ўрлайди.\nБироқ ҳукуматнинг бу тадбирларини қўллаб-қувватловчилар, иш ҳақлари ва пенсияларнинг оширилиши ўзбекистонликлар турмуш тарзини яхшилаётганини иддао қилувчилар ҳам кўплаб топилади.\nХўш, иш ҳақлари, пенсия, нафақа ва стипендияларнинг оширилиши ҳақиқатан ҳам ўзбекистонликларнинг янада яхшироқ ҳаёт кечиришига туртки беряптими?\nЁки бу тадбир нарх-наволарнинг сунъий равишда ошиб кетишига сабаб бўляптими?\nИш ҳақи, пенсия, нафақа ва стипендияларни оширилгани маъқулми ёки уни бир маромда сақлаган ҳолда, иқтисодиётни кўтариш зарурми?\nБаҳс майдонига ана шу икки хил қарашдаги хоразмлик тингловчиларни таклиф этдик.\nХива шаҳрида истиқомат қиладиган, узоқ йиллар савдо соҳасидаги раҳбарлик лавозимларида ишлаган 55 ёшли Салай Отажонов фикрича, Ўзбекистон президенти иш ҳақлари ва пенсияларни ошира бора туриб, халқнинг яхши яшаши учун қайғуряпти ва нарх-навонинг ошиши кузатилмайди.\nБироқ, Ҳазорасп туманида истиқомат қилувчи, 63 ёшли пенсионер Аминбой ака бу фикрларга қўшилмайди. Унга кўра, одамлар иш ҳақи ва пенсиялар ошишидан қўрқиб қолган, чунки шундай ҳам қадри йўқ ўзбек сўми янада қадрсизланиб боряпти.\nБаҳс майдони: Маош ва пенсияларнинг оширилиши турмуш тарзини яхшилайдими?


Абдукарим Мирзаевнинг адвокати баёнот берди. Журналист ҳалигача қамоқда | Qalampir.uz\nАбдукарим Мирзаевнинг адвокати баёнот берди. Журналист ҳалигача қамоқда\nЖамият\t05 Январь 14:06 15987\n2020 йилнинг декабрь ойида Туркияда ҳибсга олинган ўзбекистонлик журналист Абдукарим Мирзаев ҳалигача қамоқда сақланмоқда. Бу ҳақда унинг вакили адвокат Маҳмуд Саид Арслон баёнот берди.\nҚайд этилишича, 2020 йил йил 10 декабрда Истанбул Бош прокуратурасининг буйруғи билан Абдукарим Мирзаевнинг уйида тинтув ўтказилган ва унинг телефони текширилган. Жиноят ёки жиноят содир этилганига оид шубҳа туғдирадиган ҳеч қандай ҳолат аниқланмагани боис, терговни олиб борувчи прокурор томонидан ҳатто унинг кўрсатмалари ҳам олинмаган. Бироқ полиция гуруҳи Мирзаевни 3 кун мобайнида Кучукчекмеже полиция идорасида ушлаб тургач, уни 14 декабрь санасида Истанбул иммиграция маъмурияти ҳузуридаги Бинкилик (GGM) репатриация марказига топширган.\nАдвокатга кўра, Истанбул иммиграция маъмурияти 15 декабрда Мирзаевга жамоат тартибига ва жамоат хавфсизлигига таҳдид қилгани учун депортация қилиш ва маъмурий қамоққа олиш тўғрисида буйруқ чиқарган. Буйруқда эса Истанбул Бош прокуратураси томонидан ёзилган хат туфайли Мирзаев жамоат тартибига ва жамоат хавфсизлигига таҳдид солган деган хулосага келингани ёзилган. Аммо Истанбул Бош прокуратураси томонидан ёзилган ҳеч бир ҳужжатда Мирзаевнинг жиноят содир этганлиги тўғрисида далил ёки маълумот мавжуд эмас, фақат тинтув ўтказиш талаб қилинган.\n“Абдукарим Мирзаев ҳеч қандай жиноятга алоқадор эмас. У Кастамону университети Ижтимоий фанлар институтида журналистика бўйича магистратура босқичида таҳсил олмоқда. У муносиб ва шарафли ҳаёт кечирмоқда. У Туркияда бўлиб турган муддат давомида кузатувчилари сони 1 млндан ошган ўз YouTube саҳифалари орқали медиа маҳсулотлар эълон қилган, жамоатчиликни маърифатга ундаган ва ҳеч бир нутқида ножоиз фикрларни ифода этмаган”, дейилади баёнотда.\nАбдукарим Мирзаевнинг ижтимоий тармоқдаги кузатувчилари ушбу жараёндан хабардор бўлиб, Мирзаевнинг ватанга қайтариш марказида эканидан қаттиқ қайғуга тушди. Ижтимоий тармоқларда #freeAbdukariM ve #FreedomtoAbdukarim хештеги остида бошланган кампанияда машҳур журналист Мирзаевни таниган инсонлар ушбу ҳолатга норозилик билдирди. Мирзаевнинг ижтимоий тармоқдаги баъзи кузатувчилари ушбу иш ортида Ўзбекистон ҳукумати турганини айтиб, Ўзбекистон ҳукуматини айблади.\n“Қарийб 35 минг твитдан сўнг, Ўзбекистон Бош прокуратураси баёнот бериб, Абдукарим Мирзаевнинг депортация қилинишини хоҳламаслигини билдирди. Шу маънода, маъмурий ҳибсга олиш тўғрисида мазкур қарор қабул қилиниши ортидан содир бўлган воқеалар икки мамлакат ўртасидаги дипломатик инқирозга олиб бормоқда”, дейилади баёнотда.\nАдвокатнинг ёзишича, депортация операциясини бекор қилиш учун 1-сонли Истанбул маъмурий судига даъво аризаси киритилган. Маъмурий қамоқни тугатиш тўғрисида Истанбул Жиноят суди судларига юборилган аризалар мурожаат сабаблари ўрганилмаган ҳолда, ҳеч қандай асосларсиз рад этилган. Истанбул Иммиграция Бошқармаси ва Миграция Бош Бошқармасига қилинган мурожаатларга эса жавоб берилмаган.\n“Гарчи ҳеч қандай жиноятда гумондор қилинмагани ҳолда, Мирзаевни озодликдан маҳрум қилиш инсон ҳуқуқларини жиддий бузиш ҳисобланади, шу боис маъмурий қамоқ зудлик билан бекор қилиниши даркор”, деб ёзади Маҳмуд Саид Арслон.\nЭслатиб ўтамиз, таниқли журналист, Туркиянинг Кастамону университети Коммуникациялар факультети журналистика бўлими магистранти Абдукарим Мирзаев жорий йилнинг 11 декабрь куни турк полицияси томонидан қўлга олинди.\n10 декабрдан 11 декабрга ўтар кечаси ярим оқшомда зирҳли автомобилларда қуролланган ва ҳарбий либосдаги тўрт киши, шунингдек, фуқаро кийимидаги шахслар Абдукарим Мирзаевнинг уйига келиб, тинтув ўтказишган. Улар уйдан ҳеч қандай шубҳали нарса топа олмаган ва қўшнилар гувоҳлигида ҳужжатларни расмийлаштириб, журналистни олиб кетишган.\nКейинги куни ёлланган адвокат у билан учрашган, полицияга журналистнинг шубҳали шахслар билан ҳеч қандай алоқаси йўқлигини исботловчи далил ва ҳужжатларни тақдим этган. Шубҳа ва гумонлар ўз тасдиғини топмаганидан сўнг уни мамлакатдан депортация қилиш тўғрисида қарор чиқариб, Миграция идорасининг чет элликларни сақлаш бўлимига юборган.\nЎзбекистон Республикаси Бош прокуратураси Абдукарим Мирзаевнинг ҳибсланиши Ўзбекистоннинг сўрови асосида бўлмагани, мамлакатда унга нисбатан жиноий иш очилмаганини маълум қилди. Ҳозиргача Ташқи ишлар вазирлиги, Туркиянинг Тошкентдаги элчихонаси ва Ўзбекистоннинг Анқарадаги элчихонаси ҳолат бўйича расмий баёнот берганича йўқ.\n15 Июнь 21:44 37058\n16 Июнь 16:12 31400\n16 Июнь 01:05 25224\n16 Июнь 21:21 19293\n16 Июнь 22:32 18524


Ўзбекистонлик ёш олимларни Ўзбекистоннинг Германиядаги элчиси қабул қилди\nЖорий йилнинг 7 октябрь куни Ўзбекистон Республикаси Инновацон ривожланиш вазирлиги ҳамда Германиянинг таълим ва тадқиқотлар бўйича федератив вазирлиги билан ҳамкорликда Берлин шаҳрига стажировка мақсадида етиб келган 13 нафар ёш олимни Ўзбекистон Республикасининг Германия Федератив Республикасидаги элчиси Набижон Қосимов қабул қилди. Набижон Қосимов Ўзбекистондан ташриф буюрган олимларни қутлаб, уларнинг ишларига муваффақиятлар тилади.\n– Аввало, сизларни Германияга Ўзбекистон илм-фанини ривожлантириш учун келиш бахтига муяссар бўлганингиз билан қутлайман, – деди элчи. – Германия кўплаб университетлари, илмий марказлари билан машхур. Икки ҳафталик сафарингиз чоғида анча нарсаларни ўрганишингиз, тажриба орттиришингизга ишонаман. Бунинг учун сиздан имкон қадар фаоллик, атрофга теран назар солиш ва иштиёқ талаб этилади. Мазкур сафар чоғида эришган натижаларингиз илм-фан соҳасидаги Ўзбекистон ва Германия ҳамкорлигидаги бошқар лойиҳалар учун йўл очиб беришини унутмаслигингизни истардим.\nЖаноб элчи, шунингдек, Ўзбекистон—Германия техник университетини ташкил этиш бўйича ишлар олиб борилаётганини ва унда айнан олмон таълим тизими жорий этилиши кўзда тутилаётгани ҳақида гапирди. Ҳозир университет стратегияси ишлаб чиқилаётган бўлиб, бу олий ўқув масканида нафақат ўзбекистонлик ёшлар балки қўшни давлатлар фуқароларининг ҳам билим олиши учун шароитлар яратилади.\nНабижон Қосимов меҳмонларга элчихона фаолияти, у ерда қилинаётган ишлар ҳақида гапираркан, ўтган йили ноябрь ойида элчихона томонидан ўтказилган “Инновацион ғоялар” тадбирига алоҳида тўхталди. Мазкур анжуманда Германияда истиқома қилувчи университет талабалари ва битирувчилари томонидан тайёрланган 19 та лойиҳа тақдимоти ўтказилди. Мазкур лойиҳаларнинг бари Германия ва Ўзбекистон давлатлари ўртасида илмий, иқтисодий, ижтимоий соҳалардаги муносабатларни мустаҳкамлашга қаратилгани диққатга сазовордир. Шунингдек, элчихона дипломатлари томонидан бугунги кунда икки давлат университетлари, шифохоналари ўртасида бевосита алоқалар ўрнатиш борасида ишлар олиб борилмоқда. Бунда малака оширишга келаётган мутаахассилардан олмон тилини мукаммал билиш талаб қилиниши алоҳида таъкидланди.\nУчрашув сўнгида ўзбекистонлик ёш олимлар элчихона биноси ва у жойлашган ҳудуд билан танишдилар. Дунёдаги энг катта ва чиройли элчихоналаримиздан бўлган Германия элчхонаси делегация аъзоларида катта тассурот қолдирди.\nЎзбекистон Республикасининг Берлиндаги элчихонаси биноси 2001 йилнинг 3 апрелида очилган, бироқ бино 1879-80 йилларда қурилган тарихий обидадир. Бино учта полк жойлашган казармаларнин бир қисми бўлиб, унда офицерлар дам олиши учун фойдаланилган. Элчихона худудида 1870–71 йиларга доир Пруссия бургути ҳайкали ўрнатилган устун ҳам бор. Иккинчи Жаҳон урушидан кейин ресторан сифатида фойдаланилган зобитлар боғи ва биноси ресторанга айлантирилиб, энди унга оддий халқ ҳам кириб чиқиш имконига эа бўлган. Бироқ 1999 йил мазкур объект Ўзбекистон Республикаси ҳукумати қарори билан сотиб олингунга қадар 15 йил давомида бино қаровсиз бўлган. Элчихона ҳудуди 8.300 м² майдонни эгаллайди. 2.500 м²ли улкан бино эса Германия ёдгорликлар химоя қилиш жамияти томонидан қўриқланади.\nЭлчихона ҳовлисида қад ростлаган миллий кўринишидаги айвонни кўрган инсон борки, ўзини Ўзбекистондагидек хис қилади. Ўзбекистонлкиларниннг миллий ғуурурни уйғотувчи, хорижликларда эса юртимизнинг рангин жилоларидан баҳраманд бўлишга ундовчи мазкур иншоот 2003 йили ўша пайтда Самарқанд вилояти ҳокими бўлган Президентимиз Шавкат Мирзиёв ёрдамида барпо этилгани билан ҳам диққатга сазовордир.


Ҳинд фильмида ўзбек актёри суратга тушмоқда - Халқ сўзи\n10:51 18 Октябр 2019 Маданият\nҲиндистоннинг энг йирик кинокомпанияларидан бири ҳисобланган Panorama Studios Ўзбекистонда “Khuda Hafiz” номли романтик жангари фильмни суратга олиш ишларини бошлади. Бу ҳақда “Ўзбеккино” хабар берди.\nФильм режиссёри сифатида Фарук Кабир иштирок этмоқда. “Khuda Hafiz” фильмини суратга олишда қатнашиш учун Ҳиндистондан 130 киши ҳамда АҚШ, Россия ва қатор Европа мамлакатларидан 30 киши Ўзбекистонга келган.\nШу билан бирга ижодий жараёнда Ўзбекистондан ҳам актёрлар, техник ходимлар жалб қилинмоқда. Ўзбекистондаги суратга олиш ишлари бюджети бир миллион долларга яқинни ташкил қилиши кутилмоқда. Фильм Тошкент ва Хива шаҳарларида суратга олинади. Шундан сўнг ижодий гуруҳ ўз ишини Ҳиндистонда давом эттиради.\nУшбу лойиҳада Муқимий театрининг маҳоратли актёри Отабек Ҳақбердиев ҳам суратга тушмоқда.


Спорт мажмуаси – ''Ёшлар йилига''га туҳфа\nШимкентда Мустақиллик байрами арафасида ўнлаб иншоотлар очилди. Енбекши туманининг Тўғис мавзесидаги спорт мажмуаларининг очилиш маросимида шаҳар ҳокими Ерлан Айтаханов иштирок этди.\n– Шимкент кундан кунга чирой очиб, ривожланиб бормоқда. Унинг ҳудуди 40 минг гектардан 117 минг гектарга кенгайтирилди. Республикамиздаги учинчи шаҳар мамлакатимизнинг маданий, иқтисодий ва ижтимоий жиҳатдан тараққий этган марказига айланмоқда. Келаси йили шаҳримиз МДҲнинг маданий маркази бўлади, Ал Форобийнинг 1150 йиллиги ва Абайнинг 175 йиллигини нишонлаймиз. Галдаги вазифа – бизнеснинг ижтимоий масъулияти ҳамда минтақа иқтисодиётини ривожлантиришда хусусий тадбиркорларнинг улушини ошириш, давлат-хусусий ҳамкорлиги доирасидаги лойиҳаларни кўпайтириш. Мустақиллик байрами арафасида очилган спорт иншоотлари – эзгу ишлар дебочасидир, – деди мегаполис раҳбари.\nТаъкидлаш жоиз, қурилишни давлат-хусусий ҳамкорлиги доирасидаги «Strong Service» компанияси олиб бориб, июнь-декабрь ойларида 11та очиқ спорт майдончаси, 4та болалар ва 5та тренажер залини барпо этди. Сармоя 550,7 миллион тенгени ташкил қилди.\nЭнди болалар бўш вақтларида бу масканларда спортнинг бир неча тури билан шуғуллана олишади. Бундан ташқари, мажмуаларда спорт тўгараклари ҳам фаолият юритиб, машғулотларни касбий мураббийлар олиб боришади.\nСтадионлар қурилишига маблағ сарфлаган тадбиркор – «Strong Service» раҳбари Ғани Жумабай, болалар келгусида етук спортчилар бўлиб, Қозоғистонни жаҳонга танитса, бу ердан таниқли футболчилар етишиб чиқса, деган умидини яширмади.\n– Юртимизда спортни ривожлантириш, ёшлар ўртасида оммалаштириш ишларига катта эътибор қаратилмоқда, – деди у. – Ўйлаймизки, бундай эзгу сайъ-ҳаракатлар, албатта, ўз самарасини бериб, келажакда Ватанимиз шарафини дунё миқёсида улуғлайдиган жаҳон чемпионлари етишиб чиқишига хизмат қилади.\nМажмуаларда баскетбол ва волейбол майдончалари, дзюдо билан шуғулланиш учун спорт заллари мавжуд.\nБаҳорой ДЎСМАТОВА, 2019-12-10, 05:28 160\nФаррухни ёд этиб 101\nРахат рекордни янгилади 107\nБунақаси ҳали бўлмаган... 1363\nСпорт мажмуаси – ''Ёшлар йилига''га туҳфа 160


19:31 / 29.08.2020 5413 pdf Ўқиш режими + -\nТаниқли файласуф олим Энтони Флюнинг маърузаси илмий доираларни ларзага солди. 80 ёшли олим узоқ йиллар давомида илмий атеизм биносининг устунларидан бири эди. Бир неча ўн йиллар давомида Флю Худога эътиқод қилиш ноўринлиги тўғрисидаги тезисларга асосланган китобларни нашр қилар ва маърузалар ўқирди, дея ёзмоқда “Мета” нашри.\nШухрат Исмаилов 20:49 / 02.09.2020\nМаколани биринчи укиганимда Энтони Флю тирик ва у якин орада уз фикрини узгартирган экан деган фикр шаклланди. У олим тугрисида маълумотларни карасам 2010 йилда вафот килган экан.\nАҳмаджон 13:38 / 30.08.2020\nМуҳаммад Мустафо (САВ) "Олимлар пайғамбарланинг ворисларидир" деб айтганлар. Агар улар ҳақиқий олим бўлсалар ворис бўлиш ҳуқуқига эгалар. Энтони Флю саксон ёшга кириб имон келтирибди. Аллоҳнинг фазлига мушарраф бўлибди. Демак, имонга келишнинг эрта кечи йўқ экан. У билан бирга бир мамлакатда яшаб, илмий тадқиқотлр олиб бориб, имонга келмаган инсонлар ҳам бор. Булар сирасига ашаддий атеист Ричард Давкинз ва атеистларнинг "янги тўлқини" вакили марҳум Кристофер Китченс ҳам бор. Бу инсонлар Аллоҳга исён қилиб яшамоқдалар ва яшадилар. Агар улар Аллоҳга қурбат қилиш улкан бахт эканлигини билганларида имонга келган бўлардилар. Аллоҳим бизни ўз фазлинг билан ибодатга йўллаб қўйганинг учун сенга беадад ҳамду санолар бўлсин.\n09:20 / 29.10.2018 1148\n10:40 / 29.10.2018 977\n1121 14:00 / 04.12.2020\n2288 14:50 / 12.07.2019\n2130 19:00 / 20.11.2020\n1796 10:00 / 25.12.2020


06.03.2019 18:07 0 168\nТаниқли Ҳолливуд юлдузи Жонни Депп фаолиятидаги «қора кунлар»ни бошдан ўтказяпти. У яқингинада «Кариб денгизи қароқчилари»даги Жек Читтак ролидан айрилганди, энди бўлса «Кўринмас одам»дан «бадарға қилишди». Бу ҳақда «DC» хабар берди.\n«Universal» кинокомпанияси бу қарорни изоҳлашича, «Кўринмас одам» муаллифлари фильм моҳиятини кескин ўзгартиришган. Энди бош қаҳрамонни хотин киши ўйнайди. Тахминлар йўқ эмас, катта эҳтимол билан бу — Элизабет Мосс.\nМавзуга оид: Жонни Депп собиқ хотинидан 50 миллион доллар ундирмоқчи\nЭслатиб ўтамиз, «Қароқчилар»дан ҳайдалишида тушум камайиб кетгани ва Деппнинг ёши ўтиб қолгани (актёр бу йил 56 га тўлади) баҳона қилинганди. Студия бу фильм устида ҳам иш бошлаш арафасида. Айтишларича, мазкур киноасар бош ролига ҳам аёл киши таклиф этилади.\n«Кўринмас одам» фильми премьераси 2020 йилга мўлжалланган.\nҲолливуд Жонни Депп


00:00 / 16.04.2007 | eski savollar | 1901\nТаблигчилар хакида маълумот олмокчи эдим? Улар кандай харакат? Уларнинг харакати жоизми? Уларга эргашиш мумкинми ёки йукми? Мен билганим, уларнинг Покистондан эканлиги холос.Жавобингиз учун олдиндан ташаккур.Хурмат илаАбу Мухаммадризо\nЖамоати таблиғ1.\tТаблиғ сўзини «етказиш» деб таржима қилишимиз мумкин «Жамоати таблиғ» Ислом фазилатларини барча етказиш учун ҳаракат қиладиган ташкилот бўлгани учун ҳам шу ном билан аталган. «Жамоати таблиғ»га аъзо бўлган ҳар бир киши ҳизбий ва сиёсий ташкилотлардан узоқ бўлган ҳолда ўз вақтидан бир қисмини талиғ ишига бағишлаши лозим. «Жамоати таблиғ» Муҳаммад Илёс Кандеҳлавий томонидан 1867 йили тузилган. 2.\t«Жамоати таблиғ»нинг олтита асосий шиори бор. 1. Калимаи тоййиба: лаа илаҳа иллаллоҳу, Муҳаммадун расулуллоҳ. 2. Намоз ўқиш. 3. Илм ва зикр. 4. Ҳар бир мусулмонни ҳурмат қилиш. 5. Ихлос. 6. Аллоҳнинг йўлида ҳаракат қилиш.3.\t«Жамоати таблиғ»нинг ҳар бир аъзоси йилига энг оз деганда қирқ кун сафарга – даъватга чиқиши керак. Ҳар бир гуруҳ маълум юрт аҳолисини даъват қилишга отланади. Кўпинча гуруҳ тўрт кишидан иборат бўлади. Бири илмли, қолганлари оддий одамлар. Улар ўз кийими, камтарона ҳаёти билан бошқаларга ўрнак бўлишга интиладилар. 4.\tКўзланган маконга етиб борганларидан кейин бир киши жой ҳозирлайди. Қолганлар одамларни чақириб келишга уринадилар. 5.\tОдамлар тўплангандан кейин умумий дарс ва ундан кейин гуруҳ – гуруҳ бўлиб таҳорат, намоз ва бошқа бошланғич нарсаларни ўргатиш бошланади.6.\tГуруҳ мазкур жойдан бошқа ерга жўнашдан олдин ўзлари билан бирга бошқаларни ҳам кўнгилли бўлиб сафарга чиқишга чақирадилар. Ким рози бўлса бирга олиб кетадилар.7.\t«Жамоати таблиғ» даъват вақтида ҳеч кимдан моддий ёрдам ёки совға олмайдилар, зиёфатларга бормайдилар. Ҳар бир ишни Аллоҳ учун холис адо этишга ҳаракат қиладилар.8.\t«Жамоати таблиғ» аъзолари гуноҳ ишларни қилиб турганлар билан ҳам муомала қилаверадилар. Улар одамларни ўзларидан қочирмаслик ва нима қилиб бўлса ҳам яхшилика чақириш учун шундай қиладилар.9.\t«Жамоати таблиғ» якка шахсларни тузатилса жамият ҳам ўз – ўзидан тузалади деган ғояни олға сурадилар.10.\t«Жамоати таблиғ» фиқҳий мазҳабларга эргашиш вожиб деб биладилар.11.\t«Жамоати таблиғ» тасаввуфни яхши кўрадилар ва унга амал қиладилар.


01:16 / 20.07.2017\n1997 йилда компания IPO (Initial Public Offering — дастлабки ошкора таклиф) га ўтганидан буён Amazon акциялари 66.700 фоизга қимматлаган. Инвесторларнинг барчаси Жефф Безоснинг «фарзанди» чакана савдо глобал бозорини остин-устин қилиб ташлайди, деган фикрда. Нега?\nForbes журнали вазиятни таҳлил қилди ва миллиардерларнинг фикри билан ўртоқлашди\nЖаҳондаги энг йирик интернет-ритейлер — Amazon’нинг IPOси фонд бозори тарихидаги барча воқеалар ичида энг буюги бўлди, дейишмоқда Американинг The Motley Fool молия компанияси экспертлари.\nКомпаниянинг 1997 йилда IPOга чиқишидан буён унинг акциялари 66 минг етти юз фоизга қимматлаган, Amazon асосчиси Жефф Безос эса миллиардерга айланди — Forbes талқинига кўра, 2017 йил ярмисига келиб тузилган жаҳоннинг энг бадавлат инсонлари рўйхатида у 72,8 миллиард доллар бойлиги билан учинчи ўринни эгаллаб турибди\nХўш, интернет-гигант муваффақияти ҳақида бошқа миллиардерлар қандай фикрда?\nBerkshire Hathaway акциядорларининг яқинда бўлиб ўтган йиллик йиғилишида Уоррен Баффет (73,4 млрд. доллар бойлик билан Forbes рўйхатида иккинчи турган инсон) Amazon’ни харид қилиш имкониятини қўлдан бой берганини айтиб ўтган. Ўз вақтида нега компанияга пул тикмаганлиги ҳақидаги саволга у қисқагина қилиб, «Бу аҳмоқчилик бўларди», деб жавоб берган.\n«Бирор нарсани ўзининг ҳақиқий баҳосидан 10 баробар қимматга таклиф қилиб туришса, уни харид қилиш осон иш бўлмайди», — дея фикрини давом эттирган Баффет, бу гаплари Alphabet’га ҳам тааллуқли эканини ҳам қайд этар экан. Бизнесменнинг сўзларига кўра, Amazon ҳали энди оёққа тураётган пайтларда Жефф Безос унда катта таассурот қолдирган, бироқ компания бундай улкан миқёсга етишини сира кутмаган экан: «У нафақат чакана савдо оламини, шунингдек IT-саноатни ҳам бир силкитиб олди».\n«Бу улкан салоҳиятли қудратли, жуда қудратли ғоялар эди, Безос уларни амалга оширишга муваффақ бўлди», — дея ўз фикрини якунлаган Berkshire Hathaway хўжайини.\nDallas Mavericks эгаси, инвестор-миллиардер (3,4 млрд. доллар бойлик билан Forbes рўйхатида 564-ўринда бораётган) Марк Кюбаннинг фикрича, Amazon — чакана савдодан ҳам юқори компания. Май ойида CNBC телеканалига интервью берар экан, у компанияни «мутлақ стартап» деб характерлаган ва интернет-ритейлернинг акциялари ҳамон етарлича баҳоланмаганини айтиб ўтган.\nБизнесменнинг сўзларига кўра, компанияда ривожланиш учун, айниқса «олдиндан нишонга олинган савдолар» ҳақида гап кетганда улкан имкониятлар мавжуд. «Amazon озиқ-овқат дўконлари очилаётгани ҳақида гап очса, гап озиқ-овқатларни дўконларда сота бошлагани ҳақидагина бўлмайди. Худди шу нарса китоб дўконларига ҳам тааллуқли. Уларнинг бундай ишга қўл ураётганига сабаб, улар сизга нима керак, қачон кераклигини ўзингиз шу нарса кераклигини англашингиздан ҳам аввалроқ аниқлаб, эшигингизни остигача келтириб беришни йўлга қўйишмоқчи. Уларнинг янги технологиялардан қай тарзда фойдаланётгани чакана савдонинг портлашигина эмас, улар ҳамма нарсани портлатишга тайёр», — деган у.\nКюбан Amazon’нинг Whole Foods’ни харид қилаётганини ҳам ижобий баҳолади. «Amazon борасида савол: Улар сиз Uber/Lyft воситасида дўконга бориб, харид қилмоқчи бўлган маҳсулотларингизни уйингизга тезроқ келтира олишадими? Албатта, бунга шубҳа йўқ», — деган миллиардер.\nAmazon’нинг самарадорлиги унинг энг катта устунликларидан биридир, деб ҳисоблайди инвестор Стэнли Дракенмиллер (4,7 млрд. доллар билан Forbes рўйхатида 348-ўринда). Унинг тушунтиришича, одатий чакана савдо тармоқлари ҳар бир сарфлаган 1 доллари эвазига 1 доллар фойда қилишмоқда, Amazon эса ҳар бир ётқизилган доллар учун 4 доллар олмоқда.\n2015 йилда, Дракенмиллер Amazon’га сармоя ётқизганидан кейин берган илк интервьюсида у компаниянинг узоқ муддатли стратегиясидан қониқиш ҳосил қилганини таъкидлаб ўтган эди. «Менга Amazon ёқиб қолди... Чунки улар ўз келажаги учун сармоя ётқизишмоқда», — деган эди у, ҳозир эса Безосни «серияли монополист» деб атамоқда.\nБир вақтнинг ўзида бизнесмен IBM’даги сармоялари сонини қисқартирган, бунга сабаб қилиб Amazon Web Services томонидан рақобат риски юқорилиги кўрсатилмоқда.\nУоррен Баффет хайрияга 3 млрд доллардан кўпроқ маблағни ҳадя этди


Ойлик ошиши товонига халқ қолади\nЎзбекистон президентининг 23 октябрдаги фармонига мувофиқ, 16 ноябрдан бошлаб бюджет ташкилотлари ишчи-хизматчиларининг ойлик маошлари, нафақа ва стипендиялар миқдори 20 фоиз оширилади.\nФармонга кўра, 16 ноябрдан бошлаб Ўзбекистон ҳудудидаги энг кам иш ҳақи миқдори 18 630 сўм, ëшга доир пенсиялар 36 900 сўм, ягона тариф сеткаси бўйича бошланғич разряд ойига 18630 сўм, болаликдан ногиронларга бериладиган нафақа ойига 36900 сўмни ташкил этади.\nФармоннинг илк сатридаëқ президент Ислом Каримовнинг мамлакат мустақиллигининг 16 йиллиги тантанасида қилган нутқида берган ваъдасини амалга оширишда давом этаëтганига ишоратни илғаш қийин эмас. Ўшанда президент ойлик маош ва нафақалар муттасил ошиб боришини ваъда қилганди.\nАммо ўзбекистонликлар президент фармонидан хурсанд эмас кўринади.\nОйликлар, пенсия ва стипендиялар ошди деса, ўзбекистонликлар бир сапчиб тушадиган бўлиб қолган. Чунки ҳали ошган ойликни қўлга олмай туриб, бозордаги нарх-наво бир неча баравар кўтарилиб кетади. Сўнгги марта август ойида қабул қилинган шундай фармон муносабати билан бозордаги нарх-наво икки-уч баравар қимматлаганди.\nГерманиянинг Ҳумболт университети иқтисодчиси, Марказий Осиё давлатлари иқтисоди бўйича мутахассис Сюзанна Шмидт сўзларига кўра, ойликларни ошириш мураккаб иқтисодий вазиятга таъсир кўрсатиш йўлларидан биридир. Уларни бор-йўғи 20 фоиз ошириш Ўзбекистонда асосий истеъмол маҳсулотлари нархи кескин кўтарилиб кетган ҳозирги шароитда деярли сезиларсиз ўзгариш.\n“Ойликларни бундай ошириш Ўзбекистон ҳукумати даъво қилаëтган каби халқ турмуш даражаси ва ижтимоий муҳофазасини кучайтиришга мутлақ хизмат қилмайди. Бунинг тўғри йўлларидан бири давлатнинг ижтимоий соҳага, хусусан, соғлиқни сақлаш, маориф ва таълим, пенсия ва ишсизлик нафақалари учун ажратадиган йиллик харажатлари миқдорини сезиларли равишда оширишдир. Шундагина аҳолининг ижтимоий жиҳатдан ҳимоялангани ҳақида гапириш мумкин”, - деди Сюзанна Шмидт.\nНаманганлик кузатувчи Маъруфжон Абдураҳмонов фикрича, Ўзбекистон аҳолисининг аксар қисми қашшоқлик домига тортилаëтган ҳозиргидек шароитда давлат асосий истеъмол маҳсулотлари, хусусан, ун, ëғ, гўшт нархини ўз ҳисобидан назоратда сақлашга киришиши лозим.\nЛондондаги Иқтисодий тадқиқот маркази таҳлилчиси Анна Уолкернинг таъкидлашича, Ўзбекистон аҳолиси турмуш даражасини кўтариш учун ойликларни салгина ошириш эмас, мамлакат иқтисодини очиш ва аҳолига иқтисодий эркинлик бериш, Ўзбекистонга ташқи сармоя киришига йўл берувчи иқлим яратиш лозим.\n“Гарчи президент Каримов иқтисодий тузумни очиқроқ қилиш, хусусан, уни хориж сармоясига жозибалироқ кўрсатиши мумкин чораларни қўллашга уриниб келаëтган бўлса-да, мамлакатда ўрнатилган сон-саноқсиз чекловлар, жумладан, валюта алмашинуви устидан назорат, умумий бизнес муҳитининг мураккаблиги Ўзбекистон иқтисодидаги вазият яхши томонга ўзгаришига имкон бермаяпти. Яқин келажакда бундай сиëсатнинг ўзгаришига шубҳам бор”, - деди Анна Уолкер ва келаси ойларнинг бу борада халқ учун янада оғир бўлишини тахмин қилди.


NBC Sports Олимпиадада рекламадан даромад олиш бўйича рекорд янгиланганини эълон қилди\nСпорт 22:45 / 05.03.2020 1865\nАҚШда Олимпиада ўйинларини трансляция қилиш ҳуқуқига эгалик қилувчи NBC Sports 2020 йилги Токио Олимпиадасига 90 фоиз реклама слотини сотиб бўлганини эълон қилди. Бу ҳақда Inside the Games хабар берди.\n«Биз 1,25 млрд долларлик кўрсаткичдан ўтдик. Бу 2016 йилги Рио-де-Жанейродаги ўйинларда сотилган барча рекламалардан ҳам кўп. Олимпия рекорди янгиланди», — деди NBC Sports Group’нинг реклама сотиш бўлими бошлиғи Дэн Ловингер.\nNBC Sports 2032 йилгача АҚШ ҳудудида Олимпиада ўйинларини трансляция қилиш ҳуқуқига эгалик қилади. Компания Халқаро олимпия қўмитаси (ХОҚ) билан 2014 йилда бу борада 7,65 млрд долларлик шартнома имзолаган.\n3 март куни Халқаро олимпия қўмитаси Олимпиада коронавирус тарқалишига қарамасдан белгиланган муддатда (24 июлдан 9 августгача) ўтказилишни маълум қилди.\n«Спортчиларни ўйинларга тайёргарлик кўришни давом эттиришга чақирамиз», — дейилади қўмита баёнотида.


Туркманистон президенти мамлакат аҳолиси учун имтиёзларни бекор қилишни илгари сурмоқда\n13:27 / 04.06.2016\nТуркманистон президенти Гурбангули Бердимуҳаммедов, мамлакат аҳолиси учун ижтимоий имтиёзларни босқичма-босқич бекор қилиш фикрини илгари сурмоқда. Бу имтиёзлар бозор ислоҳотларини самарали амалга оширишда тўсқинлик қилаяпти, деган давлат раҳбари.\nМаҳаллий ОАВлари хабарларига кўра, мамлакат ривожланишининг жорий йил 5 ойи якунларига бағишланган ҳукумат мажлисида маъруза қилган туркманбоши, мустақилликнинг илк йилларида қабул қилинган ва халқга кўплаб имтиёзлар тақдим этган қонунларни навбати билан ўзгартириш лозимлиги ҳақида сўз юритган.\n"Бугунги кунда халқимиз турмуш даражаси анча юқори, бу имтиёзлар эса, бозор иқтисодиётига ўтишимизни қийинлаштирмоқда", — деган Бердимуҳаммедов.\nАммо, Туркманистон етакчиси, қайси имтиёзлар қачон бекор қилинишига ойдинлик киритмаган.\nТуркманистондаги энг машҳур ижтимоий имтиёзлар сирасига, аҳолининг элетр энергияси, табиий газ, сув ва ош тузидан бепул фойдаланишга ўрнатилган имтиёзли чекловлар киради.


«Солиқ ва божхона хабарлари» газетасининг 2021 йил 16 ноябрь 46-сони - Gazeta.Norma.uz\n«Солиқ ва божхона хабарлари», №46, 2021й. 16 ноябрь\nТадбиркорларга кредит олишда кафиллик берадиган жамғарма\nТадбиркорликни ривожлантириш агентлиги ҳузурида Тадбиркорлик фаолиятини қўллаб-қувватлаш давлат жамғармаси ташкил этилган.\nКелажакка рахна солаётган иллат\nСўнгги вақтларда кучли таъсир қилувчи ҳамда таркибида психотроп моддалар мавжуд бўлган дори воситаларига қарамлик ҳолати ёшлар орасида ортиб бормоқда. Бу иллат, ўз ўрнида, жамиятнинг бузилиши, ёш оилаларнинг барбод бўлиши, болаларнинг тирик етим қолишига сабаб бўлаётир.\nКўчат экинг – мевасини ейсиз\n«Қиёмат қоим бўлса-ю, бирортангизнинг қўлингизда кўчат бўлса, у қоим бўлгунича экишга улгурса, экиб қўйсин».\nНима учун ер қаъридан фойдаланувчиларга солиқ солиш қоидалари ўзгармоқда\nПрезидентнинг «Геология-қидирув ишларини янада рағбатлантириш ва ер қаъридан фойдаланувчиларга солиқ солиш тартибини такомиллаштириш чора-тадбирлари тўғрисида»ги Фармони (6.10.2021 йилдаги ПФ-6319-сон) ва СКга киритиладиган ўзгартиришлар лойиҳаси ушбу тоифадаги компанияларга солиқ солиш қоидаларини жиддий ўзгартиради. Бу нима учун қилинаётганини молия вазирининг ўринбосари Дилшод СУЛТОНОВ тушунтириб берди:\nЭкспорт қилинадиган товарлар бўйича ҚҚС қандай ҳисобга олинади\nПрезидентнинг «Қўшилган қиймат солиғи маъмуриятчилигини такомиллаштириш тўғрисида»ги қарори (24.08.2021 йилдаги ПҚ-5231-сон) билан 2021 йил 1 октябрдан бошлаб экспорт қилинадиган товарлар учун ишлатилган товарлар (хизматлар) бўйича ҚҚСни ҳиcобга олишнинг янги тартиби жорий қилинди. Солиқ тўловчиларнинг янги тартибни қўллаш тўғрисидаги саволларига Молия вазирлигининг Билвосита солиқлар ва божхона тўловлари методологияси бўлими бошлиғи Баҳодир ¬БОЙҚОБИЛОВ жавоб берди.\nИжарага олувчи учун «сув солиғи»\nКорхона жисмоний шахсдан бинони ижарага олади, у ерда сувдан фойдаланади. Сув учун солиқ тўланиши ва ушбу солиқ бўйича ҳисобот топширилиши лозимми?\nҚандай шахслар ўзаро боғлиқ деб эътироф этилади\nСолиқ кодексининг VI бўлими кучга кирганидан кейин солиқчилар ўзаро боғлиқ бўлган шахслар ўртасида тузилган битимлар бўйича нархларни назорат қилишлари ҳамда муайян шартларда солиқларни қўшимча ҳисоблашлари керак бўлади. Бу кимларга тааллуқли эканлиги ҳақида ДСҚ Солиқ солиш услубияти департаментининг бош мутахассиси Раъно АЛИШАЕВА сўзлаб берди:\nТекширувдан олдинги назорат қандай назорат?\nДСҚ ва Молия вазирлиги Солиқ кодексига текширувдан олдинги назорат тушунчасини киритишни таклиф қилишмоқда. Солиқ маслаҳатчиси Гулнора ЭРГАШЕВА бу ғоянинг моҳиятини англаб етишга ёрдам берди:\nОлдинги иш жойидан маълумотнома нима учун керак\nОлдинги йил учун аудиторлик текшируви чоғида янги қабул қилинган ходимларга 2020 йил давомида қишлоқ хўжалиги маҳсулотлари учун моддий ёрдам, уларнинг баъзиларига эса – бола туғилиши ва оила аъзоси вафот этганлиги муносабати билан моддий ёрдам тўланганлиги аниқланди. Корхонанинг бухгалтерия ва кадрлар хизматлари ушбу ходимлардан олдинги иш жойидан Жисмоний шахсга тўланган даромадлар ва ушлаб қолинган солиқ суммалари тўғрисидаги маълумотномани сўраб олишмаган. Бу ҳолда қўшимча ЖШДС ҳисоблаш юзага келиши мумкинми?\nАлоқа линиялари ва мол-мулк солиғи\nТиббий буюмларни ишлаб чиқарувчи корхона томонидан бухгалтерия ҳисобида электр узатиш тармоқлари, алоқа линиялари, сув ва газ қувурлари тармоқлари кўринишидаги объектлар асосий воситалар таркибида «Узатиш қурилмалари» гуруҳида ҳисобга олинди. Ушбу тармоқларнинг вазифаси ўз ишлаб чиқариш ва маъмурий бинолари ўртасида электр энергияси, алоқа, сув ва газни тақсимлашдан иборат, шунингдек уларда мазкур объектларнинг ажралмас технологик қисми бўлган иншоотлар ҳам мавжуд. Ушбу тармоқларга мол-мулк солиғи солинадими?\nАсосий воситалар ва номоддий активлар таркибига нималар киради\nБухгалтерларда корхона эҳтиёжлари учун мол-мулкларни, мулкий ҳуқуқларни, товар-моддий захираларни, дастурий таъминотларни харид қилишда уларни таснифлаш борасида бироз қийинчилик бўлиши мумкин: нималарни асосий воситалар ва номоддий активлар таркибига киритиш мумкин, нималарни эса мумкин эмас. Амалиётдан айрим вазиятларни кўриб чиқамиз.\nЛизинг берувчи ҚҚСни қандай ҳисоб-китоб қилади\nЛизинг – бу молиявий ижаранинг алоҳида тури бўлиб, унда лизинг берувчи лизинг олувчининг топшириғига биноан сотувчидан лизинг шартномасида шартлашилган мол-мулкни (лизинг объектини) харид қилади ва уни лизинг олувчига ҳақ эвазига эгалик қилиш ва фойдаланиш учун 12 ойдан ортиқ муддатга беради.\nСолиқ мониторингида ҳамкорлик регламенти қандай тайёрланади\nСолиқ мониторинги – бу бизнес ва солиқ органлари ўртасидаги ўзаро манфаатли ҳамкорлик бўлиб, у солиқ текширувларидан озод этиш эвазига тўлиқ ошкораликни назарда тутади. Aгар сиз уни корхонада ўтказишга қарор қилсангиз, унда солиқ органлари билан сизнинг ўзаро муносабатларингизни белгилайдиган асосий ҳужжат бўлиб ахборотга доир ҳамкорлик регламенти ҳисобланади. Ушбу регламентга риоя қилинмаганда солиқ инспекцияси мониторингни муддатидан олдин тўхтатишга ҳақли бўлади (СК 172-м.).\nҚайси ҳисобварақ-фактуралар 1 декабрдан хавф остига тушади\n2021 йил 1 декабрдан бошлаб ДСҚ етказиб берувчида ҳисобварақ-фактурани расмийлаштиришда маҳсулот мавжудлигини МХИК коди бўйича аниқлаши мумкин. Агар тизим етказиб берувчида ЭҲФни расмийлаштириш пайтида товар мавжуд эмас деб ҳисобласа, у ҳисобварақ-фактурани расмийлаштира олмайди (22.09.2021 йилдаги 595-сон ВМҚнинг 6-б «г» кичик б.). Бунда нафақат фирибгарлик туфайли, балки хато натижасида ҳам «блокировкага» тушиш мумкин. Янгиликка қандай тайёргарлик кўриш ва қандай қилиб МХИК билан хатосиз ишлашга ўрганишни солиқ маслаҳатчиси Гулнора ЭРГАШЕВА гапириб берди:\nГўшт, балиқ ва картошкага ҚҚС бўйича имтиёз\n2021 йил 10 октябрдан 31 декабрга қадар гўшт (мол, қўй, товуқ гўшти), тирик ҳайвонлар (қорамол ва парранда) ва уларни сўйиш маҳсулотлари, картошка ва музлатилган балиқни реализация қилиш бўйича айланмалар ва мамлакатга олиб кириш ҚҚСдан озод қилинган (СК 483-м. 9-қ., 25.10.2021 йилдаги ЎРҚ-725-сон Қонун 1-м.). Бироқ мазкур имтиёзни қўллаш осон бўлмайди, деб ҳисоблайди солиқ маслаҳатчиси Гулнора ЭРГАШЕВА. Молия вазирлиги, ДБҚ ва ДСҚнинг ёрдами зарур.\nҚурилган бокс қандай ҳисобга олинади\nКомпания тиббиёт рентген ускуналарини ишлаб чиқариш, йиғиш ва созлаш билан шуғулланади. Юридик шахс бўлган муассисимиз кичик саноат зонасида жойлашган ишлаб чиқариш биносини компаниямизга узоқ муддатли ижарага берди, бунда инвестиция мажбуриятлари муассисимиз томонидан бажарилади. Ишлаб чиқариш хусусиятларини ҳисобга олиб, биз ишлаб чиқариш биносининг ичида рентген нурларини калибрлаш учун синов боксини қурдик, вентиляция ва кондиционер ўрнатдик. Бокс хизмат муддати ва қиймати бўйича АВ деб тан олиш мезонларига мувофиқ келади. Ҳозирча пудратчи томонидан бажарилган ишлар далолатномаси тақдим этилмаган. Боксни қуриш ва вентиляция харажатлари қайси счётга киритилиши лозим? Қабул қилиш далолатномаси тузилгандан кейин бокс асосий восита ҳисобланадими?\nУскуна босқичма-босқич етказиб берилганда…\nИккита хорижий компания (норезидентлар ҳисобланадиган «А» ва «B») ҳамда Ўзбекистоннинг «С» компанияси биргаликдаги фаолият (оддий ширкат) тўғрисидаги шартномани туздилар. Биргаликдаги фаолият доирасида операцияларнинг умумий ҳисобини юритиш «С» компаниясига юкланди. Оддий ширкат тўғрисидаги шартнома доирасида Ўзбекистоннинг «D» компанияси билан узоқ муддатли контракт тузилди. Контракт шартларига кўра «С» компанияси ўз маблағлари ҳисобидан босқичма-босқич ускуналар тўпламини етказиб беради, таъмирлайди, сервис хизматлари кўрсатади. Буюртмачи – «D» компанияси тўпламнинг қисмлари ишга туширилишига қараб улардан фойдаланади ва олинган пул тушумлари ҳисобидан «С» компаниясига тўплам бўйича харажатларни қоплайди. Ускуналар тўпламига эгалик ҳуқуқи барча харажатлар, шунингдек, устама ҳақ тўланганидан кейингина «D» компаниясига ўтади. Бундай муносабатлар молиявий ижара ёки бўлиб-бўлиб тўлашдек кўринади, бироқ тўловлар графиги (суммалар/муддатлар) белгиланмаган ва вақтинчалик фоизлар ҳисобланмайди. Ускуналар тўплами қайси корхонанинг балансида ҳисобга олиниши лозим?\nАвтомобиль бўлиб-бўлиб тўлаш шарти билан сотилганда\nУмумбелгиланган солиқларни тўловчи корхона кейинчалик ўз ходимининг эгалигига ўтказиш учун автомобиль сотиб олишни (кредитга олиниши ҳам мумкин) режалаштирмоқда. Автомобиль қийматининг суммаси ходимнинг иш ҳақидан ушлаб қолинади. 1. Бундай битим қандай расмийлаштирилади? 2. Қандай солиқ оқибатлари юзага келиши мумкин? 3. Бухгалтерия ўтказмалари қандай бўлади?\nМаркетинг компанияси солиқлари\nҲамкоримиз – Хитойда ва бошқа мамлакатларда уяли телефонларни ишлаб чиқариш ва сотиш билан шуғулланадиган Хитой компанияси Ўзбекистон Республикаси ҳудудида МЧЖ ХК шаклидаги маркетинг компаниясини ташкил қилишни режалаштиряпти. Уни ташкил қилишдан мақсад Ўзбекистонда бозорни ўрганиш, ўз маҳсулотини илгари суриш, маркетинг тадбирларини ўтказишдан иборат. Хитой компаниясига тегишли корхона муассис бўлади. Маркетинг компанияси ходимларининг тахминий сони – 75–80 киши. 1. Маркетинг компанияси Ўзбекистон Республикаси ҳудудида қандай солиқларни тўлайди? 2. Ушбу компанияни «тобе агент» деб эътироф этиш ҳамда шу муносабат билан ЎзР ҳудудида доимий муассасани тан олиш эҳтимоли мавжудми?\nНамойиш этиш учун техника\nТашкилотимиз (ҚҚС ва фойда солиғини тўловчиси) техника дистрибьютори ҳисобланади ва уни намойиш этиш (тестдан ўтказиш) учун қайтариш шарти билан тақдим қилади. Хизмат бепул кўрсатилади ва иқтисодий жиҳатдан ўзини оқлайди. 1. Мазкур ҳолатда савдо ташкилотида қандай солиқ оқибатлари юзага келади? 2. Қабул қилувчи тарафда ҳам солиқ оқибатлари юзага келадими?


ҒАМХЎРЛИК ТАРБИЯ ДЕГАНИ ЭМАС – KATTAQO'RG'ON TONGI\nТарбия ҳақида ҳар куни, ҳамма даврада, тағин чиройли қилиб гапирамиз. Боламиз тўрт қатор «шеър» ёзса, зўр шоирлигини, битта расм чизса, рассомлигини башорат қиламиз. Аммо ундан қайси шоирлар шеърини ёддан билишини, мумтоз суратлар шарҳини, ҳеч бўлмаганда таниқли рассомлар ижодини билишини сўрамаймиз. Чунки ижодкорни фақат иқтидор эмас, маҳорат, иштиёқ, меҳнат танитишини билмаймиз. Бунинг ўрнига фарзандимизнинг ҳаваскорона машқларидан китоб чиқиши, чизган сурати тезроқ бирорта танловда ғолиб чиқиши билан ғурурланишни истаймиз.\nҲаётий тажрибадан яхши биламиз: оила фарзанд кўришга тайёрланади. Яъни, аввал соғлиғини назорат қилади, зарарли таом ва ичимликлардан тийилади, тамаки чекмайди. Агар фарзанд туғилса, уни парвариш қилишга имкониятини чамалайди. Биз эса… аввал фарзандни дунёга келтириб, кейин йўл-йўлакай, шароитга қараб уни парваришлаш йўлини қидирамиз. Икки-уч ойдан кейин ёш она ишга чиқишга ҳаракат қилади, болани гоҳ қайнона, гоҳ ўз онасига қолдириб, ишларини битириб келади. Ижтимоий аҳволи қанақа бўлишидан қатъий назар, ҳамма оилада шунақа.Ўз уйига,касбига,муқим иш жойига эга бўлмаган ёш ота- она бола парваришига маблағи етмасдан тўрт томонга мурожаат қилади. Бола касал бўлгандагина унга меҳрибон бўлиб қоламиз.\nВаҳоланки, туғруқхонадан чақалоқни олиб чиқишни, унинг туғилганини нишонлашни қойил-мақом қилиб бажарамиз. Чунки бу тадбир «обрўйимизни оширади».\nФарзандимизни болалар боғчаси, биринчи синфга олиб боришда ҳам тантаналарни кимўзарига ўтказишдан уялмаймиз. Лекин 10 йил давомида ҳам мактабга бориб, ўғил-қизимиз ўқишидан хабар олиш малол келади.\nКитоб олиб берамиз, лекин бола кўз ўнгида китоб тугул, газета ҳам ўқимаймиз. Бунинг ўрнига валламатлигимизни кўрсатиш учун унга фалон пулга репетитор топамиз.\nБоламиз ўзимиз эришмаган нарсаларга эришишини истаймиз. Фақат бу истак илм орқали амалга ошишини тушуниб етмаяпмиз. Акс ҳолда, уйда унга ихчам кутубхона вужудга келарди. Бунинг ўрнига ўзига алоҳида телевизор, алоҳида қимматбаҳо телефон олиб берамиз. Ўқувчи фарзандимизнинг қўлидан ушлаб, уни китоб дўконига бошлаб бориш хаёлимизга ҳам келмайди. Чунки бундай одат ҳали ўзимизда шаклланмаган.\nАйримлар фарзандига ғпмхўрлигини кўпчиликка намойиш қилишга мойил. Мен «танловда ғолиб чиқсанг, велосипед олиб бераман», «ўқишга кирсанг, «Нексия» калити – қўлингда» каби ваъдаларни назарда тутяпман.\nЯқинда ҳузуримга бир аёл ўғлини етаклаб келди.\n– Беш йил бўлди диплом олганига. Ҳалигача ишга киролмаяпти, адолат борми ўзи?! – нолиди онахон.\nЎғлингиз қаерда, қайси мутахассисликка ўқиган?\nБилмадим, жўралари билан Самарқандда ўқиди. Жўралари оғайнилари орқали ишга жойлашди. Ўн марта порталга ёздим, натижа йўқ. Ўғлингизни қайта ўқитиш керак, дейишяпти.\nЙигит билан суҳбатлашаман. Менежерлик мутахассисига ўқиган экан. Жўралари билан ишхонада ишлаганини, амалиётда қатнашмаганини ҳам айтди. Касби бўйича ўзим билган нарсаларни сўрадим – жавоб йўқ. Очиғи, ўғлинининг қаерда ўқиганини ҳам билмайдиган онанинг «куюнчаклиги»дан дилим оғриди.\nФарзандни уйлантириб, турмушга узатиб, уни мустақил ҳаётга йўлладим, деб мақтанамиз. Тўйини фалон ресторанда ўтказамиз, фалончи хонандани олиб келамиз. Шунақа расмлар альбоми, видеороликлар қиламизки, гўё ҳаёт шу билан тугагандек. Унда статистик маълумотларда келтирилганидек, 2021 йилнинг 6 ойи давомида Самарқанд вилоятида 13,3 мингта никоҳ тузилган бўлса, 2 мингта ажралиш рўйхатга олинганини, шунча оила бузилганини қандай изоҳлаймиз?\n«Алдагани бола яхши». Бу нақлнинг давоми ҳам бор. «Алданган бола улғайгач, Сизни ҳам алдайди». Ана, кўринг, баъзи йигит-қизлар ота-она кўзини шамғалат қилиб, «дарсдаман», «репетитордаман» деб ахлоқсиз ишлар қилиб юрганини ҳар куни телевизорда кўрсатишяпти. Хўш, бола ёлғон айтишни Сизу биздан ўрганмаганми?\nБолага ғамхўрлик уни едириш, кийинтириш, эркалашгина эмас, унинг ақлу фаросатли, илмли, ҳалол бўлишини таъминлашдир.Унинг камчилиги сабабини четдан қидириб юрманг.\nБарчага фарзанд учун «Отанга раҳмат!» деган дуони эшитиб юриш насиб этсин…


Муҳаммад Чаудре: Мирзиёевнинг Афғонистон борасидаги қатъий сиёсати бизни қувонтиради. Наманганга албатта бораман!\nМуҳаммад Жавод Чаудре Покистонлик ҳамкасбимиз. У билан халқаро ҳаёт, минтақавий масалалар, ўзаро ҳамкорлик борасида мулоқот қилдик. Май ойи охирида Наманган шаҳрида ўтказиладиган Халқаро гуллар байримига таклиф этдик.\n«Ўзбекистон жаннатмакон диёр. Наманган ҳам ушбу юртнинг Тошкент ва Самарқанд каби аҳолиси кўп, гўзал ва тарихий шаҳарларидан ҳисобланади. Албатта таклиф қилсангизлар Халқаро гул байрамида иштирок этаман», - деди Муҳаммад Жавод.\nУнинг Афғонистон бўйича Тошкент конференциясининг аҳамияти ҳақидаги фикрлари эса қуйидагича бўлди:\n«Афғонистондаги нотинчлик биринчи навбатда унга қўшни давлатларга бевосита салбий таъсир кўрсатади. Шу маънода биз Афғонистон бўйича расмий Тошкент ташаббусини қўллаб-қувватлаймиз. Президент Шавкат Мирзиёевнинг Афғонистон борасидаги қатъий сиёсати бизни қувонтиради.\n2018 йил Афғонистон муаммосини ҳал қилишда жуда муҳим йил бўлиши керак. Акс ҳолда бу мамлакатдаги вазият янада кескинлашиб кетиши мумкин. Бу жараёнда Марказий Осиё давлатлари қаторида Россия, АҚШ, Хитой каби давлатлар ҳам фаол иштирок этиши яхши самара беради. Конференция жуда жиддий ва нозик масалани ҳал этишга қаратилгани билан аҳамиятлидир».\nБарчамизга маълумки, шу йилнинг 14 январида Ўзбекистон Республикаси Вазирлар Маҳкамасининг мамлакатимизни\nқувонтиради қатъий Чаудре сиёсати Наманганга Муҳаммад Мирзиёевнинг борасидаги бораман бизни Афғонистон албатта


Депутат прописка муаммоси ҳақида: «Бу масала шундай қолмайди, ўзгариш бўлади. Узоқ кутмайсизлар» - xabar.uz\nДепутат прописка муаммоси ҳақида: «Бу масала...\n14.06.2019 09:57 0 2666\nАхборот ва оммавий коммуникациялар агентлигида Ўзбекистон Республикаси Олий Мажлис Қонунчилик палатаси депутатлари иштирокида ОАВ вакиллари билан очиқ мулоқот бўлиб ўтди. Бу ҳақда агенлик матбуот хизмати хабар берди.\nУнда журналист Мусулмонбек Иброҳимов прописка олиш тартиби, фуқароларга икки хил нархда бож белгилангани, агар фуқаро доимий пропискага эга бўлмаса, иккиламчи бозорда турар жой сотиб ололмаслиги ва бу ҳолатлар Конституцияга қанчалик мос экани ҳақида савол берди.\n«Шахсий фикримни билдирадиган бўлсам, бу нотўғри, — деди депутат Иброҳим Ҳожиев. — Шахсан ўзимга ва бошқа кўп депутатларга ҳам айнан шу масалада жуда кўп мурожаатлар келиб тушади. Сизни ишонтириб айтаман, бу масала ҳам тартибга солинади. Шу муаммо юзасидан иш олиб бораётган ишчи гуруҳ таркибида депутатлар ҳам бор. Бу масала шундай қолмайди, ўзгариш бўлади. Албатта бу вақт талаб қилади, лекин узоқ кутмайсизлар. Босқичма-босқич тартибга солинади. Бу бўйича белгиланган топшириқлар бўлган».


Профессионал хизматлар экспорти ва рус ОАВга тақиқлар: Британия янги санкцияларни эълон қилди\n20:31 / 04.05.2022\nБуюк Британия Россияга нисбатан янги санкцияларни эълон қилди. Навбатдаги пакетдан жами 63та тақиқ ўрин олган. Россия субъектларига консалтинг, бухгалтерлик ва пиар соҳасидаги хизматларни кўрсатиш шулар жумласидан.\nРасмий Лондон баёнотига кўра, Россиянинг чеклов киритилган хизматлар импортининг 10 фоиз қисми Британия ҳиссасига тўғри келади.\n“Россияни британ хизматларини олиш имкониятидан маҳрум қилиш Кремлга босимни кучайтиради ва алалоқибатда Путин Украинада муваффақиятсизликка учрашига ёрдам беради”, – деган Британия ташқи ишлар вазири Лиз Трасс.\n“Бизнинг профессионал хизматларимиз кўплаб мамлакатлар учун фавқулодда муҳим аҳамиятга эга, айнан шунинг учун биз Россияни [мижозлар рўйхатидан] чиқариб юборяпмиз. Россиянинг дунё даражасидаги бошқарув консултантлари, бухгалтерлар ва пиарчилардан фойдаланиш имкониятини тўсиб қўйиш орқали биз Кремлга иқтисодий босимни кучайтирамиз, токи у ўз йўналишини ўзгартиришга мажбур бўлсин”, – деган Британия тадбиркорлик, энергетика ва саноат стратегияси вазири Квази Квартенг.\nЯнги санкциялар Россия ҳукуматига қарашли қатор пропагандистик оммавий ахборот воситаларига ҳам қаратилган.\nБутунроссия давлат теле-радио компанияси (ВГТРК), “Инфорос” ахборот агентлиги, инглиз тилидаги SouthFront ва SCF онлайн нашрларига нисбатан санкциялар киритилди. Рус телеканалларидаги қатор мухбир ва бошловчилар ҳам чекловларга учраган.\nАввалроқ Британияда ижтимоий тармоқлар ва интернет-сервислардан Russia Today ва Sputnik каби ОАВларнинг контентини (тўлиқ Россия ҳукумати томонидан назорат қилинади) блоклашни талаб қилувчи қонун қабул қилинганди.\nЯнги персонал санкциялар рўйхатидан РФ президентининг иқтисодий масалалари бўйича маслаҳатчиси Максим Орешкин, Россия мудофаа вазири ўринбосари Николай Панков, “Совкомбанк” бошқарув раиси Дмитрий Гусев, “Откритие” банки бошқарув раиси Михаил Задорнов, II жаҳон уруши марказий музейи директори Александр Школник ва бошқалар ҳам жой олган.\nБеларус санкциялар туфайли йилига 18 млрд долларгача зарар кўради\nАҚШ хориж банкларини Россияга ёрдам бериш оқибатлари ҳақида огоҳлантирди\nБританиядаги вазирликларда 90 минг иш ўрни қисқартирилади


Россия ТИВ: Ўзбекистонда ўзбек тилида иш юритиш тарафдорлари жуда оз - 0\nРоссия ТИВ: Ўзбекистонда ўзбек тилида иш юритиш тарафдорлари жуда оз\nРоссия Ташқи ишлар вазирлиги Ўзбекистонда ўзбек тилида иш юритиш тартибини бузган мансабдор шахсларни маъмурий жавобгарликка тортиш юзасидан ишлаб чиқилган қонун лойиҳасининг тарафдорлари оз деб ҳисоблайди.\nНовости агентлигининг 14 майда билдиришича, бу ҳақда ташқи ишлар вазирлиги расмий вакили Мария Захарова Москвада ўтган брифинг пайтида гапирган.\n«Биз мазкур қонун лойиҳаси юзасидан матбуотда бошланган баҳс-мунозараларга эътибор қаратдик. Шундай тасаввур пайдо бўладики, қонун лойиҳаси тарафдорлари озчиликни ташкил қилмоқда. Кўпчилик шарҳлар рус тилининг расмий доирада тўлиқ равишда қўлланилиши тарафдорлари кўп эканидан гувоҳлик бермоқда. Бу икки томонлама муносабатларнинг тарихий ва замонавий руҳига мос келади. Энг муҳими бу Ўзбекистон фуқароларининг манфаатига ҳам мос келади”, деб иқтибос келтиради агентлик Мария Захарова сўзларидан.\nЗахарова Ўзбекистон илтимоси билан Россия рус тилидаги тўлақонли ўқув дастурларини яратиш жараёнида иштирок этаётганини билдирди.\n“Бу ерда гап Ўзбекистонни ўқув, методик, бадиий адабиёт билан таъминлашни кўпайтириш, қўшимча равишда рус тили марказларини очиш, ўқитувчиларни қайта тайёрлаш ва малакасини ошириш марказларига рус тили бўйича экспертларни жўнатиш, олийгоҳларда “Рус филологияси” йўналиши бўйича ўзбекистонлик абитуриентларга бериладиган квота миқдорини ошириш ҳақида бормоқда”, деди Захарова.\nАпрель ойида Адлия вазирлиги “Ўзбекистон Республикасининг Маъмурий жавобгарлик тўғрисидаги кодексининг 42-моддасига қўшимча киритиш тўғрисида”ги қонун лойиҳасини ишлаб чиққан эди.\n“Давлат органлари ва ташкилотларида иш юритишда давлат тили ҳақидаги қонун ҳужжатлари талабларига риоя этмаслик, мансабдор шахсларга базавий ҳисоблаш миқдорининг 2 бараваридан 5 бараваригача миқдорда жарима солишга сабаб бўлади”, дейилади лойиҳада.\nКонституциянинг 4-моддасида Ўзбекистонда давлат тили ўзбек тили экани белгиланган. “Давлат тили ҳақида”ги қонуннинг 9-моддасида эса давлат ҳокимияти ва бошқарув органларида иш давлат тилида юритилиши ва зарур бўлган ҳолларда бошқа тилларга таржима қилиниши қайд этилган.\nБироқ қонунчиликда бу тартибга амал қилмаганларни жавобгарликка тортиш масаласи белгиланмаганди.\nҚирғизистонда ўқув йили 30 майда тугайди, сўнгги қўнғироқ онлайн ўтказилади\nҚирғизистон бюджетига 10 миллард сомдан зиёд даромад тушмай қолди


Президент сайлови, Токио-2020, ижтимоий тармоқларнинг блокланиши, табиий бойликларга инвестициялар. Поёнига етаётган йилнинг энг муҳим воқеалари - Bugun.uz\nПрезидент сайлови, Токио-2020, ижтимоий тармоқларнинг блокланиши, табиий бойликларга инвестициялар. Поёнига етаётган йилнинг энг муҳим воқеалари\n16:10 | 31-12-2021\nМуҳтарам кузатувчиларимиз, мана 2021 йил ҳам поёнига етиб келди. Бу йилнинг энг асосий янгиликларини сизга тақдим этиш учун саралаб қўйдик. Аввало, айтишимиз керакки, бу йилнинг энг асосий янгиликларидан бири «Bugun.uz» сайтининг йил бошида ташкил этилганидир. Йил давомида бизни кузатиб борганингиз учун сизга ташаккур айтамиз.\nЙилнинг энг асосий воқеаси бу, шубҳасиз, президент сайловидир. 2021 йилнинг 23 июль куни кунидан Ўзбекистон Республикаси Президенти сайловига старт берилди. Айтиш лозимки, бу йилги сайлов аввалгиларидан анчагина қизғин ва шов-шувли кечди. Хусусан, Миллий тикланиш партиясидан номзод Алишер Қодировнинг баҳсли баёнотлари ва «Президентликка Алишер Қодир…» шаклида кўринувчи сайловолди баннери сайловчиларда кучли акс-садо берди, мунозаралар тинмади.\n24 октябрь куни ўтказилган сайловда 16,2 миллион нафардан ортиқроқ фуқаро овоз берди. Сайловни ЕХҲТ Парламент ассамблеяси ҳамда Демократик институтлар ва инсон ҳуқуқлари бўйича бюроси, ШҲТ, МДҲ ва МДҲ Парламентлараро ассамблеяси, Туркий тилли давлатлар ҳамкорлик кенгаши, Туркий кенгаш Парламент ассамблеяси ҳамда ИҲТ каби 20 га яқин халқаро ташкилотлардан ва 50 га яқин хорижий давлатлардан жами мингга яқин халқаро кузатувчи ҳамда 1 минг 672 нафар маҳаллий ва хорижий мамлакатларнинг йирик оммавий ахборот воситалари вакиллари кузатиб ва ёритиб борди. Сайлов натижасида амалдаги Президент Шавкат Мирзиёев 80,1 фоиз овоз билан қайта сайланди. Унинг рақиблари Халқ демократик партияси номзоди Мақсуда Ворисова 6,6 фоиз, Миллий тикланиш демократик партияси номзоди Алишер Қодиров 5,5 фоиз, Экологик партия номзоди Нарзулло Обломуродов 4,1 фоиз ва «Адолат» социал-демократик партияси номзоди Баҳром Абдуҳалимов 3,4 фоиз овоз олди.\nШавкат Мирзиёев биринчи марта қатнашган президент сайловида 88,61 фоиз овоз билан ғалаба қозонди. Ўзбекистон Конституциясига мувофиқ, бир шахс фақат икки муддатга президент этиб сайланиши мумкин.\nМустақилликка эришганимизга 30 йил бўлибдики, спортга давлат томонидан катта эътибор бериб келинади. Спортчиларимизнинг олимпиадаларда кўрсатган натижалари ҳам шунга яраша. Токио-2020 олимпиадасида вакилларимиз муваффақиятли иштирок этгани йилнинг энг қувончли воқеаларидан бўлди.\nҲа, тўғри ўқидингиз, олимпиада эртага тугайдиган 2021 йилда ўтказилган бўлса-да, номи 2020 йилги Токио олимпиадаси деб аталади, чунки асли ўтган йили ўтказилиши керак эди. Кунчиқар юртда 16 кун давом этган тенгсиз беллашувларда 339 та медаллар шодаси ўйналди. Ўзбекистонлик спортчилар Токиода спортнинг 17 туридан 71 та йўлланма билан иштирок этди. Ўзбекистонга беш жамоа биттадан медаль олиб берди: таэквондочи Улуғбек Рашидов олтин, дзюдочи Давлат Бобонов бронза, оғир атлетикачи Акбар Жўраев олтин, эркин курашчи Бекзод Абдураҳмонов бронза, боксчи Баҳодир Жалолов олтин медаль олди. Бу мамлакатимизнинг 3 олтин ва 2 бронза билан 32-ўринни эгаллашини таъминлади.\nБу медаллар сифати бўйича Ўзбекистон учун олимпиадалар тарихидаги иккинчи энг яхши натижа бўлди. 2016 йилги Рио Олимпиадасида 13 та медаль (4 та олтин, 2 та кумуш ва 7 та бронза) қўлга киритилган, ўшанда Ўзбекистон делегацияси умумий рейтингда 21-ўринни эгаллаганди. Ўзбекистон медаллар бўйича МДҲда расман 1-ўрин, амалда 2-ўринни эгаллади (Россия давлат сифатида дисквалификация қилингани туфайли россиялик спортчилар олимпиадада Россия олимпия қўмитаси жамоаси сифатида иштирок этди). Шунингдек, Марказий Осиёда 1-ўрин, туркий мамлакатлар орасида 1-ўрин (Туркия 2 олтин, 2 кумуш ва 9 бронза билан 34-ўрин), мусулмон мамлакатлари орасида 2-ўрин (Эрон 3 та олтин, 2 та кумуш ва 2 та бронза олиб, 27-ўринда), Осиё мамлакатлари ичида 5-ўринни (Хитой, Япония, Жанубий Корея ва Эрондан кейин) эгаллади. Ўзбекистонлик спортчилар жами 3 та олимпиада рекордини янгилади. Спортчиларни давлат муносиб тақдирлади, уй ва қимматбаҳо автомобиллар эгасини топди.\nСпорт борасида яна қандай йил воқеаларини санаш мумкин? Клублар давлат активларини бошқариш агентлигидан ҳокимлик ва ташкилотларга қайтарилиши, Элдор Шомуродовнинг Рома жамоасига ўтиши, Одил Аҳмедов фаолиятини якунлаб, ЎФАга вице-президент бўлиши, тезкор шахматда ёш гроссмейстер Нодирбек Абдусатторов жаҳон чемпиони бўлиши… Барчаси 2021 йилда ўз изини қолдирган воқеалар бўлди.\nЎтган йили «UzAuto Motors» компаниясига Антимонополия қўмитаси дадил қарши чиқиб, судга бергани ҳамда йилбўйи аччиқ ичакдек чўзилган суд ишлари барчанинг эсида. Миллий автокомпаниямизнинг мамлакат ичида обрўси юмшоқ қилиб айтганда дуруст эмас. Бу йил ҳам «UzAuto Motors» бир нечта «трюк»лар содир қилдики, санаб ўтмасак бўлмайди. Йил бошида «Spark», «Nexia», «Cobalt» ва «Lacetti» автомобилларига шартнома бериш вақтинча тўхтатилди. Кузда эса «Lacetti» ва «Labo» автомобилини кутаётган харидорларга машиналарни етказиб бериш муддати икки ойга узайтирилганини маълум қилди, сабаб — бутловчи қисмлар тақчиллиги. Орадан ҳеч қанча ўтмасдан «Chevrolet Captiva-5» автомобилларини етказиб бериш бўйича шартномалар тузишни тўхтатганини расман эълон қилди. 20 декабрдан эса «Spark», «Nexia», «Cobalt» ва «Lacetti» автомобилларини сотиш бўйича янги аризалар қабул қилишни тўхтатди ва бу келгуси йил февралигача амал қилади.\n2021 йилда «UzAuto Motors» компаниясидаги яна бир муҳим ўзгариш Бу Андерссоннинг бош директор этиб тайинланишидир. Асли швециялик топ-менежер Россия Федерациянинг «АвтоВАЗ» компаниясини муваффақиятли бошқаргани билан кузатувчиларга таниш. Унинг бошқаруви остида «АвтоВАЗ» бир нечта янги моделлар ишлаб чиқариб, зарардан барқарор фойдага чиқишга эришган. У ўзбек автокомпаниясини янгилаши ва ижобий ўзгаришларга етаклашидан умид қилинмоқда.\nОхирги йилларда ижтимоий тармоқлар ва сайтлар изоҳсиз тўсилиб қолиши учраб турадиган ҳол эди. 2021 йилда ҳам бу анъанага содиқ қолдик. Июль ойида Ўзбекистонда Twitter ва TikTok тармоқларига чеклов қўйилди.\nТўғри, бу гал «Ўзкомназорат» фуқароларнинг шахсга доир маълумотларига қонунга зид равишда ишлов бераётган ижтимоий тармоқлардан фойдаланиш чекланди, дея баёнот берди. «Ўзкомназорат», шунингдек, Google, Facebook, TikTok, Telegram ва бошқа оммабоп интернет-сервислар маъмуриятидан фуқароларининг шахсига оид маълумотларни республикага олиб келиб сақлашни сўради.\nАммо тармоқлар тўсилгани билан улардан фойдаланувчилар камайиб қолмади. Тўсиқларни айланиб ўтувчи VPNларнинг бозори қизиди. Сенат раиси, Адлия вазири ва бошқа ижтимоий тармоқларда фаол раҳбарларнинг Twitter саҳифалари фаолиятини тўхтатмади. Бу мамлакат ичида қизиқ парадоксал муносабатни келтириб чиқарди: давлат чеклаган тармоқда давлат мансабдори маълумот тарқатмоқда.\nДекабрнинг ўртасида Масс-медиа фонди раиси Комил Алламжонов TikTok компанияси вице-президенти Тео Бертрам билан онлайн учрашув ўтказди ва улар билан ҳамкорлик қилишга урғу берди. Бир кун ўтгач, TikTok тармоғига кириш қисман тикланди.\nЎзбекистонда ажойиб бир бизнес тури мавжуд, бу давлат буюртмаларини ўзлаштиришдир. Бунинг учун ҳокимликда ишлашингиз етарли. Гуллаб-яшнаётган бу «тадбиркорлар»нинг рейтинги тузилса, унда Жиззах вилояти ҳокими ўринбосари Акрам Раҳмонқулов биринчи ўринни олса, ажаб эмас. Ўтган йилдан бошланган «Жиззахча тендерлар» иши яқинда ниҳоясига етди. Акрам Раҳмонқулов 12 миллиард сўм (1 миллион доллар), Жиззах шаҳридаги «Эски шаҳар» буюм бозорида қурилган 172 та савдо дўкони, кўп қаватли уйларда 14 та хонадон, 43 та автомашина, 37 та бошқа кўчмас мулклар эгаси бўлган.\nШундай қилиб, Акрам Раҳмонқулов суд ҳукми билан 7,5 йилга қамалди. Унинг яқинлари Акбар Раҳмонқулов, Алишер Раҳмонқулов, Аброр Раҳмонқулов, Адҳам Раҳмонқулов ва яна 22 нафар судланувчига 69 миллион сўмдан 100 миллион сўмгача бўлган жарималар тайинланди.\n«Жиззахча тендерлар» муаллифи Акрам Раҳмонқулов иши йилнинг энг йирик ишларидан бўлди.\n«Coca-Cola Ichimligi Uzbekiston, Ltd» МЧЖ – Ўзбекистонда газланган алкоголсиз ичимликлар ишлаб чиқарувчи энг йирик компания бўлиб, у Тошкент, Наманган ва Урганч шаҳарларида ишлаб чиқариш заводларига, шунингдек, омборхоналар тармоғига эга. 2021 йилда Coca-Cola хусусийлаштирилди. Хусусийлаштириш бир неча босқичда амалга оширилди. МЧЖ устав капиталидаги давлатнинг 57,118 фоиз улуши Туркиянинг «Cоcа-Cоlа İçеcек А.Ş.» компаниялар гуруҳига сотилди. Келишув қиймати – 252,28 миллион доллар. Шундай қилиб, «Coca-Cola İçecek A.Ş.» компаниясининг 50,3 фоиз акциясига «Anadolu Efes», 20,1 фоизига «The Coca-Cola Company», 3,7 фоизига «Özgörkey Holding» эгалик қилади. Қолган 25,9 фоизи Туркия биржасида котировка қилинади.\nБу йили қўшни Афғонистонда ҳокимият ўзгарди. Ҳокимият толиблар қўлига ўтиши афғонистонликлар учун жуда улкан воқеа бўлиб, Ўзбекистонга ҳам қўшнисининг уйидаги ҳодисалар таъсир қилмай қолмади.\nАҚШ Афғонистондан чиқиб кетишини эълон қилган пайтданоқ мамлакатдаги ғарб қўлловчи омонат тизим қулашини кўплаб кузатувчилар башорат қилиб келар, аммо бу қадар тез амалга ошишини ҳеч ким кутмаганди. Хорижий қўшинлар чиққач, Ғарб кўмагида барпо этилган ҳукумат қумдан қурилган иморатдек бир ой ичида тўкилиб кетди ва толиблар Кобулга минимал йўқотишлар билан кириб борди. Ўзбекистон–Афғонистон чегарасида минглаб қочқинлар тўпланди, уларнинг каттагина қисми Ўзбекистонга ўтишга муваффақ бўлди. Қочганлар орасида ўзбек маршали Абдулрашид Дўстум ҳам бор эди, айримларга кўра, Афғонистон президенти Ашраф Ғани ҳам Ўзбекистондан транзит сифатида фойдаланган.\nЎзбек ҳукумати бу ишларнинг тадоригини аввалдан кўриб қўйган эди. Афғонистонда янги тузилган толиблар ҳукумати билан Ўзбекистон биринчилардан бўлиб муносабатга кириша бошлади. Толиблар ҳам Ўзбекистонга илиқ муносабатда бўлди ва чегаралар бузилмаслигини қайта-қайта таъкидлади. Маълумки, Афғонистон Ўзбекистоннинг дунё уммонига чиқиши учун йўлак вазифасини ўташи мумкин, бироқ мамлакатдаги кўп йиллик нотинчлик барчасига халал бериб турибди. Қўшни давлатда барқарорлик ўрнатилишидан жуда манфаатдор бўлган Ўзбекистон Афғонистон билан лойиҳаларини ёпиб қўймади. Афғон халқига инсонпарварлик ёрдамлари жўнатмоқда ва халқаро минбарларда Афғонистонни ёқлаб гапирмоқда. Трансафғон йўлаги бўйича ишлар қайта тикланади. Ўзбекистон 2022 йилнинг баҳорида «Термиз–Мозори-Шариф–Кобул–Пешовар» темир йўли қурилишини бошлаш ва техник ишлар учун бир қанча афғонистонлик кадрларни тайёрлаш мажбуриятини олган.\nСўнгги асосий хабарларимиз табиий бойликлар ҳақида. Баҳорда «Ёшлик-I» конини ўзлаштириш инвестиция лойиҳасига ўзгартиришлар киритилди. Мис ва олтин Ўзбекистоннинг асосий экспорт товарларидир. Иқтисодчиларнинг ёзишича, «Ёшлик-I» кони мамлакатимиз иқтисодий ўсишига катта таъсир кўрсатиши мумкин. Конда миснинг ялпи захираси 45 миллион тоннани, олтин захираси эса 5 минг тоннадан зиёдроқни ташкил этади. Бу камида 400 миллиард долларлик мис ва 300 миллиард долларлик олтин дегани. Ўзбекистон ҳозирда мис ишлаб чиқарувчи энг йирик 20 та давлат қаторига киради. Агар «Ёшлик-I» кони тўлиқ ўзлаштирилиб, мис бойитиш фабрикаси ишга тушса, ишлаб чиқариш ҳажмини уч баравар ошириш мумкин. Жаҳон бозорида эса мисга талаб тез ортмоқда.\n2021 йил ниҳоясига етишидан олти кун аввал Қашқадарё вилоятида синтетик суюқ ёқилғи ишлаб чиқаришга мўлжалланган «Uzbekistan GTL» заводи ишга туширилди. Бундай йирик комплекс жаҳонда фақат Қатар, Нигерия, Жанубий Африка Республикаси ва Малайзияда барпо этилган. Заводда Япония, Корея, Сингапур, АҚШ, Германия, Италия, Буюк Британия, Россия, Хитой каби 24 та давлатдаги 130 га яқин етакчи корхоналарда ишлаб чиқарилган 10 мингдан зиёд ускуналар ўрнатилди. «GTL» бу «газни суюқликка айлантириш» маъносини англатади. Бу технология асосида йилига 3,6 миллиард метр/куб табиий газни қайта ишлаб, 1,5 миллион тонна тайёр маҳсулотлар — авиакеросин, дизель ёнилғиси, нафта (Лигроин), суюлтирилган газ ишлаб чиқариш режалаштирилмоқда. Заводда йилига умумий қиймати 1 миллиард АҚШ доллари ёки 12,8 триллион сўмдан ортиқ импорт ўрнини босувчи нефть маҳсулотлари ва углеводород хомашёси ишлаб чиқарилади. 2021 йилда мустақил Ўзбекистон тарихида энг катта ва қиммат завод барпо этилди дейиш мумкин.


Франциядаги "Баҳор" бренди, "прописка" ва қийинчиликлар - оддий балиқчи қизининг ҳикояси\n16:52 / 03.11.2021\nUzbekLife хориж мамлакатларидаги муваффақиятга эришган ватандошларимиз билан суҳбатларни давом эттиради. Навбатдаги суҳбатимиз қаҳрамони Навбаҳор Баудот аслида Ўзбекистон давлат жаҳон тиллари университетининг француз тили филологиясида таҳсил олган. Аммо, ўзидаги истеъдод сабаб ҳозирда мода оламида фаолият олиб бормоқда.\nБиринчи устозим – онам\nХоразм вилояти Гурлан туманида вояга етганман. Онам ҳам тикувчи эдилар ва мен тикиш-бичиш кабиларни айнан онамдан ўрганганман. Аммо, бундан ташқари чет тилларни ўрганишга ҳам қизиқардим. Шу сабабдан, 2000 йилларда Ўзбекистон давлат жаҳон тиллари университетига ўқишга кирдим. Ўқиш давомида ҳам турли модалар уйларида ишладим. 2007 йилда ўқишни тамомлагач, Францияга келдим ва мода, дизайн соҳаси менинг келгуси йўлим эканлигини тушуниб етдим.\nФранцияга 200 АҚШ доллар билан келганман\nЎқишни 2005 йилда битиргач, мактабда дарс бериш учун ишга кирдим. Аммо, “прописка” муаммоси сабаб бу ерда ишлай олмасдим. Онам бу вазиятда менинг ҳар қандай қароримни қўллаб-қувватлашини айтди ва мен Францияга келиш йўлини топдим. 2007 йил сентябрда Францияга дастлабки келганимда фақатгина 200 АҚШ доллар пулим бор эди. Бир оила билан шартнома тузгандим ва бу оилада 9 ой мобайнида яшашим керак эди.\nҚийинчиликларга ўрганишни аввалдан бошлагандим\nТўғри, бу ерда дастлаб анчагина қийинчиликларга дуч келдим. Тил билганим ҳам уларнинг маданиятига тез киришиб кетиш имкониятини бермади. Аммо, мен бундай қийинчиликларни енгиб ўтишни аввалдан ўргангандим. 2000 йилда онам мени Тошкентга олиб келган ва бу ерда ҳам шу каби жараёнларни бошдан ўтказгандим.\nҚарз олиб, тикув машинаси олганман\nЭсимда, бор-йўғи 30 евро пулим қолган эди. Тил мактабидаги ўртоғимдан 90 евро қарз олиб тикув машинаси олганман ва шу тариқа ўз фаолиятимни бошлаганман. Биринчи болалар учун кийимчалар тикканман. Топадиган пулим у қадар кўп бўлмасада, менга анча катта даромаддек бўлиб туюларди.\nФранцузлар сизни қандай бўлсангиз, шундайлигингизча қабул қилишади\nФранция маданияти бизникидан мутлақо фарқли. Аммо, бу кишиларнинг сизга муносабатини у қадар ўзгартириб юбормайди. Масалан, мен француз кишисига турмушга чиққан бўлсам-да, у мени маданиятим сабаб эмас, балки шундайлигимча қабул қилган. Фарзандларим ҳам ярим француз, ярим ўзбек бўлгани учун жуда кўплаб қизиқишларга эга ва “Нимага?” дея кўп савол беришади.\n“Баҳор” бренди тарихи\nУшбу брендни яратишга 14 йилга яқин вақт кетди. Аввал, мен бренд яратиш жараёнини жуда содда деб ўйлагандим. Аммо, кейинчалик билдимки, бу мен ўйлаганчалик осон эмас экан. Бу бренд инсон қадр-қимматини, экология мавзусини ёритиши керак эди. Лион шаҳрида турли миллат вакиллари борлиги сабаб менда ишлайдиган аёллар ўртасида дастлаб тил муаммоси бўлди. Шунинг учун, уларга аввало тил, сўнгра касбий билимлар ўргатишга тўғри келган. Шу тариқа 2017–2018 йилларда “Баҳор” бренди майдонга келди.\nЖамоавийлик жуда муҳим\nФранцияда ҳақиқий лидер жамоасининг фикрини эшитадиган одам ҳисобланади. Мен “Баҳор” брендининг асосчиси бўлсамда, ҳамма ишни жамоа билан келишган ҳолда олиб бораман. Ҳозирча жамоада 6 кишимиз. Жамоадаги ҳамма биргаликда меҳнат қиламиз, дизайн яратамиз ва маҳсулот тайёрлаймиз. Фаолиятимизни ҳозирча Лионда олиб боряпмиз, аммо кейинчалик Парижга, ҳатто Швейцариягача ёйишимиз мумкин. Швейцария бизда 1.5 соатлик йўл узоқда жойлашган.\nҲар бир маҳсулотнинг келиб чиқиш тарихига қизиқишади\nФранцузлар жудаям синчков халқ бўлиб, айниқса пандемиядан кейин бу синчковлиги анчагина ортиб кетди. Ҳар қандай маҳсулотнинг, хоҳ у озиқ-овқат бўлсин, хоҳ кийим-кечак, қандай яратилгани, нимадан қилингани, экологик тозалигига алоҳида эътибор беришади. Текстиль соҳаси экологияга зарар етказиш бўйича дунёда иккинчи ўринда тургани сабаб киядиган кийимининг атроф-муҳитга қанчалик кам зиён келтирганига эътибор беришади.\nЧанг қишлоғимни ҳар куни хотирлайман\nОтажон Шукуровнинг шунақа сўзлари бор эди: “Ўзга юртнинг боғи билан боғчаси ўз юртингнинг янтоғича кўринмас”. Ҳар куни тонгда уйғонганимда ҳам, кечқурун уйқуга кетиш олдидан ҳам она қишлоғим кўз ўнгимга келади. Охирги марта шу йилнинг январь ойида Ўзбекистонга келгандим, яқинда яна бориш ниятим бор.\nЎқув курслари нархи бирмунча қиммат\nФранцияда дизайнерлик бўйича ҳеч қаерда ўқимаганман, балки бир қанча жойларда ишлаб малака оширганман. дизайнерлик бўйича ҳам ўқув курслари мавжуд, аммо унинг нархлари бирмунча қиммат. Ушбу курсларда ўртача 40 минг евро миқдорда маблағ сарфлашга тўғри келади. Шунингдек, бу соҳада ҳам ўқиб, ҳам ишлаш бироз мураккаблик туғдиради, чунки дарслар анчагина қийин.\nФранцияда ҳар бир ҳудуднинг маълум бир ихтисослиги мавжуд\nЛион шаҳрида ипакчилик жудаям ривожланган, шунингдек дунёнинг гастрономик пойтахти ҳисобланади. Париж шаҳри туризм жиҳатдан илғор. Умуман, бошқа шаҳарлар ҳам маълум бир соҳаларга ихтисослашган. Денгиз бўйида жойлашган шаҳарларда, табиийки, шунга оид соҳалар ривожланган бўлади.\nХайрли ишлар бажарувчиси\nБу шаҳарларда маълум кварталлар мавжуд бўлиб, уларда дунёнинг турли ўлкаларидан келган аҳоли вакиллари яшашади. Мен ўзим ҳам шундай кичик бир кварталда яшайман. Бу ердаги ижтимоий муҳтож аёллар билан суҳбатлашаман ва уларнинг муаммоларини билиб оламан. Шундан сўнг қўлдан келганча бу кабиларга ёрдам бераман. Масалан, ўтган йили карантин авж олган даврда бир чечен аёлига тикув машинаси олиб бердик. Уни 2019 йилдан бери танирдим, озгина молиявий қийинчиликларга эга эди. Шундай қилиб уни ҳам, кетидан бошқаларни ҳам ишга жалб қилдик.\nБир ажнабий аёлига ҳам француз тили, ҳам тикиш ҳунарини ўргатгунча 1-1,5 йил вақт керак бўлади. Бу хайрли ишлар учун мен ҳеч қандай манфаат талаб қилмайман. Аммо, давлат томонидан маълум бир рағбатлантиришлар бор. Ҳозирги мақсадларимдан бири бу лойиҳани Ўзбекистон учун ҳам тарғиб қилиш. Аммо, бунинг учун кўп куч ва имкониятлар талаб этилади.\nТўлиқ видеони UzbekLife’нинг YouTube’даги каналиди томоша қилинг.\nУфора Ҳабибуллаева суҳбатлашди\n17:14 / 26.11.2021\nФранциялик балиқчилар Ла-Маншдаги портларни тўсиб қўймоқчи\n20:25 / 25.11.2021\nФранцияда коронавирусга қарши кураш доирасида чеклов чоралари кучайтирилди\n21:02 / 22.11.2021\nПавел Дуров Франция фуқаролигини олди\n13:59 / 22.11.2021\nФранция ҳукумати коронавируснинг «яшин тезлигида» тарқалаётган тўлқини ҳақида огоҳлантирди


Тарихимсан, тақдиримсан, келажагимсан она тилим! | UCHQUDUQ газетаси\nМуаллиф: uchquduq-editor Чоп этилди: 22.10.2019 Кўрилди: 390 марта Рукн: Жамият Газета сони: 38 сон\nТил – миллатнинг фахри, ғурури! Тил – ўзаро муомала, алоқа воситаси, тафаккур қуролидир. Айни чоғда орзу-умидларимиз, истиқлолимиз унда бўй кўрсатадиган, қалбимиз ойнаси ҳамдир. Шунинг учун ҳам мустақилликка илк қадамлар ташланаётган даврдаёқ, 1989 йил 21 октябрда ўзбек тилига давлат тили мақоми берилди.\nУшбу сана мамлакатимиз, юртдошларимиз ҳаётидаги унутилмас, тарихий воқеага айланди. Шу билан бир пайтда тилимизнинг ижтимоий мавқеини янада мустаҳкамлаш, юксалтириш учун ҳам беқиёс имконият яратилди. Ҳар йили 21 октябрь юртимизда ўзбек тилига давлат тили мақоми берилган кун сифатида кенг нишонланади.\nЖорий йил 4 октябрдаги Ўзбекистон Республикасининг “Давлат тили ҳақида”ги Қонуни қабул қилинганлигининг ўттиз йиллигини муносиб нишонлашга қаратилган қарор, бу борадаги ишларни янги юқори босқичга кўтарди, дейиш мумкин.\nВатанимиз мустақиллигининг маънавий асосларини мустаҳкамлаш, халқимиз, аввало ёш авлодни миллий қадриятларимизга муҳаббат ва садоқат руҳида тарбиялашда ўзбек тилининг аҳамиятини тобора юксалтиришга хизмат қиладиган мазкур қарор доирасида Учқудуқ туманида ҳам бир талай ишлар амалга оширилмоқда. Корхона-ташкилотларда, ўқув муассасаларида очиқ дарслар, ноанъанавий машғулотлар ҳамда маънавий-маърифий тадбирлар, ижодий танловлар ўтказилмоқда.\nАна шундай тадбирлардан бири “Учқудуқ” маданият уйида “Тарихимсан, тақдиримсан, келажагимсан она тилим!” мавзусида ўтказилди. Унда корхона-ташкилот мутасаддилари, кенг жамоатчилик вакиллари ҳамда таълим муассасалари ўқувчи-ёшлари иштирок этди.\nТадбирда халқимиз айниқса, ёшлар онгида миллий ўзликни англаш, улар қалбида ўз Ватани билан фахрланиш туйғуларини мустаҳкамлаш, тил халқнинг маънавият кўзгуси, тафаккур хазинаси маҳсули эканлиги хусусида сўз юритилди.\nТуман миқёсида ўтказилган тадбирда 99818 – рақамли ҳарбий қисм ҳарбий хизматчиларининг кўргазмали чиқишлари, улар томонидан ифодали ёд айтилган шеърлар барчага бирдек манзур бўлди.\nАйниқса, туманимиздаги 10-умумий ўрта таълим мактаби ўқувчилари томонидан тил, ватан, истиқлол ҳақида айтилган шеърлар, ҳикматли сўзлар иштирокчиларда катта таассуротлар қолдирди.\nМумтоз адабиётимизнинг А.Навоий, А.Авлоний, Чўлпон, Увайсий, Зебунисо, Зулфия, М.Юсуф ва бошқа атоқли вакиллари сиймоларини гавдалантирган ўқитувчи ва педагоглар улар қаламига мансуб шеърлар, асарларидан парчалар ўқидилар.\nШунингдек, тадбирда туман ҳокими Соли Хамроев сўзга чиқиб, ўзбек тилига давлат тили мақоми берилганлигининг 30 йиллиги муносабати билан туман аҳлини, ўқувчи-ёшларни байрам билан қутлади.\nБайрам тадбирида туман ҳокимлиги томонидан “Она тилим жаранги тутсин, дунёни!” мавзусида эълон қилинган иншолар ва шеърлар танлови ғолиб ва совриндорлари қимматбаҳо планшет совғалари ва дипломлар билан тақдирландилар. Унга кўра иншолар танловида 20-мактаб ўқувчиси Ясмина Қўлдошева, 9-мактаб ўқувчиси Жаннур Амангелдиева ҳамда шеърлар танловида 9-мактаб ўқитувчиси Қайрат Ахметов, 7-мактаб ўқувчиси Азиз Содиқов совриндор бўлдилар.\nШунингдек, 20-мактаб ўқувчиси Нафиса Умрзоқова, 18-мактаб ўқувчиси Моҳинур Насимова, 5-мактаб ўқувчиси Гулнур Ҳусанова, 10-мактаб ўқувчиси Мухлиса Абдурасулова, 20-мактаб ўқувчиси Гуллола Касимоваларнинг ижодий ишлари рағбатлантирилди.\n“Тарихимсан, тақдиримсан, келажагимсан она тилим!” мавзусида ўтказилган маънавий-маърифий тадбирида “Учқудуқ” ва “Қизилқум” маданият уйи бадиий жамоаларининг ҳамда 10-сонли Болалар мусиқа ва санъат мактаби тарбияланувчиларининг чиқишлари барчага кўтаринки кайфият улашди.\nҲа, инсон ўз фикрини тил орқали бошқаларга етказади, ифода этади, тушунтиради. Тил орқали илм олади, она тилимиз орқали миллий қадриятларимизни англаб етамиз. Демак, давлат тилига ҳурматда бўлиш, унинг бой имкониятларидан фойдаланиш ҳар биримизнинг муқаддас бурчимиз бўлиши шарт. Зеро, тил бор экан миллат барҳаёт, унинг истиқболи нурли ва чароғондир!


SpaceX яна 49 та сунъий йўлдошни орбитага олиб чиқди – Kommers.uz\nТехнология\t15:30 | 20.1.22\nSpaceX яна 49 та сунъий йўлдошни орбитага олиб чиқди\nКомпаниянинг орбитага учирган Starlink йўлдошлари 2048 тага етди.\nИлон Маскнинг SpaceX компанияси Falcon 9 ракетаси ёрдамида Starlink интернети учун яна 49 та сунъий йўлдошни орбитага олиб чиқди. Бу ҳақда компания Twitter’даги саҳифасида хабар бермоқда.\nРакета 18 январь, сешанба куни Шарқий қирғоқ вақти билан соат 21:02 да учирилган. Учириш Флорида штатидаги Кеннеди космик марказидаги 39A (LC-39A) комплексидан амалга оширилган.\nFalcon 9 ракетасининг ишлатилган биринчи поғонаси учун бу миссия кетма-кет ўнинчиси бўлди. У Starlink сунъий йўлдошларини, шунингдек, GPS III-3, Turksat 5A, Transporter-2’ни учириш учун ишлатилган.\nДастлаб учириш 17 январь куни эрталаб режалаштирилган эди. Бироқ ноқулай об-ҳаво шароити туфайли уни кечиктиришга тўғри келган.\nУчириш муваффақиятли амалга оширилган. Компаниянинг маълум қилишича, сунъий йўлдошлар орбитага етказилган ва ракета поғонаси A Shortfall of Gravitas сув платформасига муваффақиятли қўнган.\nҲозиргача SpaceX 2042 та Starlink сунъий йўлдошини учирган, бироқ уларнинг ҳаммаси ҳам орбитада эмас ва активлаштирилмаган. Космик парвозлар бўйича таҳлилчи Жонатан Макдауэллнинг ҳисоб-китобларига кўра, 2000 дан ортиқ сунъий йўлдошдан атиги 1495 таси маълум бир орбитада. Шу билан бирга, 15 январь куни Илон Маск Twitter’да1469 сунъий йўлдош фаол эканини, яна 272 таси эса берилган орбиталар томон ҳаракатланаётганини ёзган.\nАввалроқ SpaceX йиллик парвозлар рекордини янгилагани хабар қилинганди. Шунингдек, Илон Маск космосни монополиялаш ҳақидаги айбловларга жавоб қайтаргани ҳақида хабар берилди.


Ўзбекистон Республикаси Адлия вазирлиги - Адлия вазирлиги: ойнинг энг яхши ходимини аниқлашда энди онлайн - сўровнома ҳам ўтказилади.\n02:34:29 (GMT +5), Жм, 29 Мая 2020\nАдлия вазирлиги: ойнинг энг яхши ходимини аниқлашда энди онлайн - сўровнома ҳам ўтказилади.\nАдлия вазирлиги ўз жамоаси орасидан ҳар ойда энг яхши ходимни аниқлаб, рағбатлантириб бормоқда. Бу ходимларнинг меҳнат унумдорлигини ошишига, уларнинг ўз устида кўпроқ ишлашига ҳамда ташкилот фаолиятига бўлган меҳрнинг ортишига хизмат қилади.\nЭндиликда Адлия вазирлиги марказий аппаратида ойнинг энг яхши ходимини аниқлаш икки босқичда амалга оширилиши белгиланди. Биринчи босқичда махсус комиссия аъзолари тақдим этилган номзодлар орасидан уч нафарини танлайди. Иккинчи босқичда ушбу фаолияти аъло деб баҳоланган номзодлар ўртасида вазирлик ходимлари онлайн равишда яширин овоз бериш орқали ойнинг энг яхши ходимини аниқлашди.\nХусусан, 2020 йил апрель ойи бўйича сўровнома натижаларига кўра, Жиноий, маъмурий ва ижтимоий қонунчилик бошқармаси бошлиғи Миржалол Давронбекович Аллакулиев ойнинг энг яхши ходими сифатида эътироф этилди.\n“Ойнинг энг яхши ходими”ни аниқлаш жараёни адолатли ҳамда шаффоф ўтказилишига эътибор қаратилди.\nМиржалол Аллакулиев 10 йилдан зиёд Адлия вазирлигида турли лавозимларда ишлаган. 2018 йилдан бошлаб Адлия вазирлиги Жиноий, маъмурий ва ижтимоий қонунчилик бошқармаси бошлиғи лавозимида ишлаб келмоқда.\nУ коронавирус пандемияси даврида вирус кенг тарқалишини олдини олишга ва ижтимоий-иқтисодий соҳадаги унинг оқибатларини юмшатишга қаратилган бир қатор норматив-ҳуқуқий ҳужжат лойиҳаларини ишлаб чиқилишида бевосита иштирок этди.\nБундан ташқари, бошқарма фаолияти йўналишидан келиб чиқиб, вазирлик томонидан ягона давлат ҳуқуқий сиёсатини юритишда ҳамда ҳуқуқ ижодкорлиги фаолиятини мувофиқлаштириш ва самарадорлигини оширишда, шунингдек соҳа бўйича қабул қилинган қонун ҳужжатларининг мазмун моҳиятини аҳолига етказишда ўз ҳиссасини қўшиб келмоқда.\nАдлия вазирлиги жамоаси Миржалол Давронбекович Аллакулиевни бундай эътирофга сазовор бўлганлиги муносабати билан табриклайди. Келгусидаги ишларида муваффақият, ғайрат ва шижоат доимий ҳамроҳ бўлишини тилайди.


Мирзиёев милиция фаолиятидан кескин норози - 31.03.2017, Sputnik Ўзбекистон\nМирзиёев милиция фаолиятидан кескин норози\nПрезидент 25 март кунги шаҳар айланишдан кўнгли тўлмаган. У кўприклар қурилиши бўйича олиб борилган ишлар ва милиция фаолиятидан қониқиш ҳосил қилмаган 31.03.2017, Sputnik Ўзбекистон\n09:10 31.03.2017 (янгиланди: 20:15 02.04.2021)\nПрезидент 25 март кунги шаҳар айланишдан кўнгли тўлмаган. У кўприклар қурилиши бўйича олиб борилган ишлар ва милиция фаолиятидан қониқиш ҳосил қилмаган\nТОШКЕНТ, 31 мар — Sputnik. 2017 йил 30 март куни Ўзбекистон президенти Шавкат Мирзиёев белгиланган вазифалар ижроси, тизимдаги муаммолар ва соҳаларнинг ривожланиш истиқболларига бағишланган видеоселектор ўтказди.\nСелекторда соҳа ва тизимда шу давргача амалга оширилган ишлар бўйича ҳисоботлар тақдим этилди.\n10 Феврал 2017, 09:13\n"Ўзбекистон" телеканали "Ахборот" дастурида берилган лавҳада айтилишича, деб ёзган "Кун.уз" нашри видеоселекторда кўп қаватли уй-жойларни таъмирлаш, коммунал, соғлиқни сақлаш соҳалари, ички ишлар тизимидаги мавжуд муаммоларни бартараф этиш масалалари кўриб чиқилган.\nВидеоселекторда иштирок этган манбанинг маълумот беришича, президент асосан Ички ишлар тизимидаги камчиликлар ҳақида гапирган.\nПрезидент 25 март кунги шаҳар айланишдан кўнгли тўлмаган. У кўприклар қурилиши бўйича олиб борилган ишлар ва милиция фаолиятидан қониқиш ҳосил қилмаган.\nЮнусобод тумани раҳбарияти фаолияти кескин танқид қилинган. Айнан шу сабабдан нафақат туман ҳокими, балки, Солиқ бошқармаси, прокуратура ва ИИБ раҳбарлари ҳам ишдан олинган.\nМажлисда Тошкент шаҳри ҳокими, прокурор, ИИБ бошлиғи ҳамда Солиқ бошқармаси раҳбарига йўл қўйилган камчиликларни бартараф этиш учун 2 ой муҳлат берилган.